Lebih 57.3 juta dos vaksin diberikan sejak Februari hingga semalam

Sebanyak 57,305,127 dos vaksin telah diberikan sejak Program Imunisasi Covid-19 Kebangsaan (PICK) dilancarkan 24 Februari lalu hingga semalam, lapor Kementerian Kesihatan (KKM), hari ini.

Menerusi kemas kini laman sesawang kendaliannya, Covidnow, KKM memaklumkan daripada jumlah itu 25,603,645 atau 78.4 peratus populasi negara melengkapkan suntikan vaksin masing-masing.

Sebanyak 79.6 peratus atau 25,990,727 individu lagi menerima sekurang-kurangnya satu dos daripada vaksin dua dos atau vaksin dos tunggal.

Sehingga semalam, seramai 5,908,852 atau 18.1 peratus individu menerima suntikan dos penggalak.

Kelmarin, KKM memendekkan sela masa antara dos kedua vaksin Covid-19 dan suntikan dos penggalak kepada tiga bulan berbanding enam bulan bagi vaksin Pfizer dan AstraZeneca.

Warga emas berumur 60 tahun ke atas serta individu dewasa yang menerima semua jenis vaksin Pfizer, AstraZeneca dan CoronaVac amat disyorkan untuk menerima vaksin penggalak sekurang-kurangnya tiga bulan, selepas menerima vaksin primer.

Selain itu, keutamaan pemberian dos penggalak kepada individu yang mempunyai komorbiditi, penghuni serta petugas di pusat jagaan kesihatan jangka panjang dan individu dewasa berumur 18 tahun ke atas, yang sudah menerima vaksin lengkap sekurang-kurangnya tiga bulan selepas menerima vaksin primer.

Pemberian dos penggalak ini dengan mengikut turutan umur bermula daripada 50 tahun ke atas, 40 tahun ke atas dan seterusnya 18 tahun ke atas.

Sementara itu, data Covidnow juga menunjukkan 97.6 peratus atau 22,851,542 individu dewasa telah lengkap divaksinasi, manakala 98.8 peratus atau 23,146,049 lagi menerima sekurang-kurangnya satu dos.

Sejak 8 September hingga semalam, KKM berkata seramai 2,752,103 atau 87.4 peratus remaja berusia 12 hingga 17 tahun telah lengkap menerima dua dos vaksin Covid-19.

Selebihnya, 90.3 peratus atau 2,844,678 lagi remaja menerima sekurang-kurangnya satu dos.


Datuk Ken, Datin tak mengaku jadikan rumah pusat perjudian

Seorang ahli perniagaan dikenali sebagai ‘Datuk Ken’ dan isteri mengaku tidak bersalah di Mahkamah Majistret Selayang, Selangor hari ini atas empat pertuduhan menggunakan kediaman mereka sebagai rumah judi terbuka.

Liow Lian Keong, 40, dan isterinya, Chen Lye Kuen, 41, membuat pengakuan itu selepas semua pertuduhan terhadap mereka dibacakan di hadapan Majistret Nik Mohd Fadli Nik Azlan.

Mengikut pertuduhan, Liow didakwa atas tiga pertuduhan menggunakan kediamannya sebagai rumah judi terbuka di Bandar Country Homes, Rawang, Selangor antara jam 5.15 petang dan 6.15 petang, 6 Julai lalu.

Memetik Bernama, Datin Chen pula didakwa atas satu pertuduhan serupa di tempat dan tarikh sama, pada jam 5.15 petang.

Kedua-dua mereka dituduh mengikut Seksyen 4(1)(A) Akta Rumah Judi Terbuka 1953 yang memperuntukkan hukuman denda maksimum RM50,000 dan penjara sehingga tiga tahun, jika sabit kesalahan.

Terdahulu, Timbalan Pendakwa Raya Wan Nur Iman Wan Ahmad Afzal menawarkan jaminan RM10,000 dengan seorang penjamin ke atas kedua-dua tertuduh bagi setiap pertuduhan.

Bagaimanapun, pasangan itu yang diwakili peguam Muhammad Nor Izzat Nordin memohon jaminan rendah dengan alasan mereka menanggung dua orang anak selain ibu bapa masing-masing.

“Mereka memberi kerjasama yang baik dengan pihak berkuasa dan semua akaun peribadi serta syarikat tertuduh juga telah dibekukan,” kata peguam itu yang turut dibantu peguam Thomas Chin, Ryan Chew Hong Chiang dan Matthew.

Mahkamah membenarkan kedua-dua tertuduh masing-masing diikat jamin RM7,000 bagi setiap pertuduhan dengan seorang penjamin dan menetapkan 20 Disember depan untuk sebutan semula kes.


Ketua Bahagian UMNO sindir PAS tamak, pilih kerjasama dua parti

Susulan keputusan PAS untuk meneruskan kerjasama dengan dua parti bermusuhan, seorang Ketua UMNO Bahagian menyindir parti Islam tersebut sebagai tamak.

Ketua Bahagian Pasir Puteh, Datuk Zawawi Othman menyifatkan keputusan yang diputuskan PAS hari ini menunjukkan ketamakkan mereka yang masih mahu bekerjasama dengan PAS dan pada masa sama masih juga mahu bersama UMNO.

“Kebiasaannya orang tamak ini di akhirnya selalu rugi dan jangan jadi ‘abang besar’ kerana mahu bersama dengan kedua-dua parti.

“Kalau PAS dengan kaedah dia mahu bersama dengan Perikatan Nasional (PN) dan tidak perlu (hendak bersama) UMNO. Jangan main tarik tali.

“UMNO tidak pernah memaksa PAS untuk menerima kita dan jangan jadikan UMNO sebagai satu bebanan. PAS boleh teruskan jika parti itu hendak bersama dengan Bersatu,” katanya dipetik laporan BH hari ini.

Terdahulu, Mesyuarat Jawatankuasa Kerja PAS Pusat tiada sebarang keputusan dibuat berhubung dengan syarat diletak UMNO yang mahu mereka memutuskan kerjasama dengan Bersatu.

Sebelum ini, UMNo memberi tiga syarat sebagai kata dua untuk meneruskan kerjasama dengan PAS termasuk meninggalkan Bersatu dan PN.

Zawawi berkata pendirian UMNO dibuat itu juga sama dengan pendirian PAS yang sebelum ini tidak boleh menerima kerjasama dengan dipimpin bekas ahlinya, iaitu Parti Amanah kerana keluar parti sebelum ini.

“PAS kena tafsir diri sendiri bagaimana Parti Amanah yang keluar daripada parti itu tetapi tidak pernah menarik Ahli Parlimen PAS menjadi Ahli Parlimen mereka. Namun, PAS tetap tidak boleh terima Amanah,” katanya lagi.


Polis temukan mayat pasangan remaja dalam MPV mewah

Mayat sepasang remaja berusia 19 tahun ditemui dalam kenderaan pelbagai guna (MPV) mewah di kawasan tempat letak kenderaan bawah tanah sebuah bangunan kediaman di Bandar Sri Permaisuri, Cheras, Kuala Lumpur.

Ketua Polis Daerah Cheras Asisten Komisioner Muhammad Idzam Jaafar berkata polis menerima maklumat jam 8.26 malam Ahad lalu berhubung kejadian itu menerusi panggilan telefon daripada orang awam yang menemukan mayat dalam sebuah Toyota Alphard.

“Bertindak atas maklumat itu, sepasukan pegawai dan anggota Balai Polis Salak Selatan, Bahagian Siasatan Jenayah Ibu Pejabat Polis Daerah (IPD) Cheras dan Forensik Ibu Pejabat Kontinjen (IPK) Kuala Lumpur ke lokasi kejadian untuk menjalankan siasatan.

“Hasil siasatan di lokasi menemui mayat seorang wanita tempatan di kerusi penumpang hadapan dan mayat seorang lelaki tempatan di bahagian penumpang belakang MPV berkenaan. Kedua-duanya berusia 19 tahun,” katanya dalam kenyataan hari ini.

Muhammad Idzam berkata pemeriksaan pada badan kedua-dua mangsa serta lokasi kejadian mendapati tiada sebarang unsur jenayah.

“Kedua-dua mayat dihantar ke Jabatan Perubatan Forensik Hospital Canselor Tuanku Muhriz UKM, Cheras, untuk bedah siasat. Kes diklasifikasikan sebagai mati mengejut dan siasatan lanjut sedang dijalankan,” katanya.

Orang ramai yang mempunyai maklumat berhubung kejadian itu boleh menghubungi Ketua Polis Balai Salak Selatan, Inspektor Muhd Arfizan Ab Aziz di talian 019-9198729, Hotline Polis Cheras 03-92845050/5051), Hotline Polis Kuala (03-21159999) atau balai polis berhampiran.


Timbalan Presiden UMNO ingatkan naib sediakan bajet ‘wow’ 2023

Timbalan Presiden UMNO Datuk Seri Mohamad Hasan mengingatkan naib presidennya Datuk Seri Ismail Sabri Yaakob supaya menyediakan Bajet 2023 yang mempunyai faktor ‘wow’ bagi menghadapi Pilihan Raya Umum Ke-15 (PRU-15).

Beliau menyifatkan bajet itu adalah bajet Ismail Sabri, yang juga Perdana Menteri, selain bajet UMNO dan Barisan Nasional (BN).

Memetik Utusan beliau menjangkakan masa terbaik untuk mengadakan PRU-15 adalah selepas pembentangan Bajet 2023 pada Oktober depan.

“Apabila kita kata bajet, ini bajet Ismail Sabri, bajet UMNOlah, bajet BN (Barisan Nasional). Nak pilihan raya buatlah bajet yang elok-elok.

“Tapi bajet pilihan raya ini mesti ada sesuatu yang dipanggil sebagai wow factor, jadi buatlah. Jadi, lepas pembentangan bajet, bolehlah buat pilihan raya.

“Kalau nak buat sebelum bajet buat apa, tak ada mileage (kelebihan) kan. Ataupun nak buat lama (lagi) selepas bajet pun tak guna juga,” katanya dalam pertemuan dengan akhbar itu di ibu negara kelmarin, dengan berita mengenainya disiarkan hari ini.

Mohamad atau lebih dikenali sebagai ‘Tok Mat Hasan’ berkata, beliau sebelum ini merasakan Mac atau Jun tahun ini paling sesuai dilaksanakan PRU mengambil kira momentum kemenangan bergaya BN dalam dua pilihan raya negeri (PRN) di Melaka dan Johor serta 10 pilihan raya kecil terdahulu.

Malah katanya, pembangkang turut kecundang teruk dalam pilihan raya negeri Sarawak 18 Disember tahun lalu.

“Namun kita faham sebab parti dan kerajaan dua entiti yang berbeza. UMNO…UMNO, kerajaan…kerajaan.

“Bagi pihak parti, ini parti punya wishlist, tapi bagi pihak kerajaan dan Perdana Menteri, dia ada pertimbangan-pertimbangan yang lain termasuk MoU dengan pembangkang yang akan berakhir 31 Julai ini,” katanya.

Untuk rekod MoU itu sebenarnya tiada tarikh tamat, sebagaimana dimaklumkan Ahli Jawatankuasa Rundingan dan Pelaksana MoU itu, Tan Sri Annuar Musa.

Mengenai `khemah besar’ yang sedang dirancang oleh parti-parti pembangkang, Mohamad berkata ia tidak akan berjaya membentuk kerajaan yang stabil kerana motifnya semata-mata hanya untuk menjatuhkan BN.

“Dulu Pakatan Harapan (PH) pun ada khemah yang amat besar tapi hanya bertahan 22 bulan.

“Kali ini mereka risau dengan BN. Orang kata memang takutlah pada BN. Kalau saya di sebelah sana pun saya takut. Ombak gelombang sokongan rakyat kepada BN telah kembali,” katanya.

Beliau juga berharap UMNO tidak dipersalahkan atas pentadbiran singkat kerajaan PH tempoh hari.

“Bukan kita jatuhkan PH ya. Jangan silap faham. Orang kata kerajaan PH jatuh sebab Langkah Sheraton. Tidak. Kerajaan PH jatuh sebab Tun Dr Mahathir Mohamad meletak jawatan Perdana Menteri dan Tan Sri Muhyiddin Yassin membuat mutiny.

“Mutiny ini pemberontakan ataupun mengkhianati parti dia sendiri dan bersama-sama (Datuk Seri) Azmin Ali dan geng-geng dia. Apa pula nak disalahkan UMNO,” katanya.

Untuk rekod, pada 16 Ogos tahun lalu, Muhyiddin terpaksa melepaskan jawatan Perdana Menteri setelah 15 Ahli Parlimen UMNO, termasuk presidennya Datuk Seri Ahmad Zahid Hamidi, mengkhianati sokongan terhadap Kerajaan Perikatan Nasional (PN).


30 MP UMNO, BN setuju sokong Anwar bentuk kerajaan bersama DAP

Persetujuan Ahli Parlimen (MP) UMNO dan Barisan Nasional (BN) membolehkan Pakatan Harapan (PH) yang turut dianggotai DAP, menubuhkan Kerajaan Persekutuan yang baharu, selepas Yang di-Pertuan Agong melantik Anwar Ibrahim sebagai Perdana Menteri (PM) kesepuluh.

Semalam, mesyuarat Majlis Tertinggi (MT) UMNO memutuskan memberi sokongan sebulat suara kepada PH dan DAP untuk mentadbir negara. UMNO mempunyai 27 Ahli Parlimen, manakala MCA (dua) dan MIC (satu).

Hari ini, Al-Sultan Abdullah Ri’ayatuddin Al-Mustafa Billah Shah melantik Anwar sebagai PM kesepuluh.

Sejak bertahun lalu, Anwar berusaha menjadi PM Malaysia. Dia pernah tersingkir bukan hanya oleh satu, tetapi dua sabitan kes liwat melibatkan kakitangannya sendiri, selain salah guna kuasa, termasuk campur tangan dalam siasatan polis.

Dia dipenjarakan selama bertahun-tahun di bawah pimpinan Dr Mahathir Mohamad, yang juga pernah menjadi mentornya.

Pada tahun 1993 dia menjadi Timbalan Perdana Menteri dan dijangka akan menggantikan Dr Mahathir. Tetapi ketegangan berlaku selepas krisis kewangan Asia 1997, susulan pertelagahan mengenai ekonomi dan rasuah.

Pada September 1998, Anwar dipecat daripada jawatan Timbalan Perdana Menteri dan Timbalan Presiden UMNO sebelum mengetuai bantahan awam terhadap Dr Mahathir, sekali gus membentuk gerakan reformasi yang ditiru daripada kebangkitan rakyat Indonesia.

Anwar ditangkap dan akhirnya didakwa atas tuduhan liwat serta rasuah. Dia kemudian dipenjarakan selama enam tahun kerana rasuah. Setahun kemudian dia dijatuhi hukuman sembilan tahun kerana liwat.

Pada akhir 2004, setahun selepas Dr Mahathir meletak jawatan sebagai perdana menteri, Mahkamah Persekutuan membatalkan sabitan liwat dan membebaskan Anwar dari penjara.

Tetapi dakwaan liwat II sekali lagi dibuat terhadap Anwar pada 2008, dalam apa yang dikatakannya sebagai satu lagi percubaan kerajaan untuk mengetepikan beliau.

Mahkamah Tinggi akhirnya membebaskan Anwar daripada tuduhan pada Januari 2012, dengan alasan kekurangan bukti.

Setelah Pakatan Harapan membentuk kerajaan Pusat pada 2018, Anwar dibebaskan dengan pengampunan diraja. Akibat daripada pengampunan ini segala rekod kesalahan jenayah Anwar Ibrahim berkaitan kes liwat II di hapuskan.

Kronologi kes liwat Anwar

28 Jun: Bekas pembantu Anwar, Mohamad Saiful Bukhari Azlan, 23, membuat laporan polis mendakwa dia diliwat di sebuah kondominium di Damansara. Laporan itu dibuat dua hari selepas kejadian itu didakwa berlaku.

30 Jun: Anwar, 60, memfailkan saman fitnah terhadap Mohd Saiful kerana membuat laporan polis terhadapnya kerana meliwat dan penasihat PKR itu mendakwa kandungan laporan berkenaan adalah tidak benar dan berniat jahat.

7 Ogos: Anwar mengaku tidak bersalah di Mahkamah Sesyen di sini terhadap pertuduhan meliwat Mohamad Saiful Bukhari di Unit 11-5-1, Kondominium Desa Damansara, Jalan Setiakasih, Bukit Damansara antara 3.10 petang dan 4.30 petang pada 26 Jun 2008. Beliau dituduh mengikut Seksyen 377B Kanun Keseksaaan yang memperuntukkan hukuman maksimum 20 tahun penjara dan disebat jika sabit kesalahan.

Hakim SM Komathy Suppiah membenarkan Anwar dibebaskan dengan bon peribadi RM20,000, tanpa penjamin sementara menunggu keputusan perbicaraan kes itu.

7 Nov: Hakim Mahkamah Sesyen SM Komathy Suppiah memutuskan supaya kes liwat Anwar dibicarakan di Mahkamah Sesyen selepas mendapati sijil untuk memindahkan kes itu ke Mahkamah Tinggi, yang ditandatangani Peguam Negara Tan Sri Abdul Gani Patail, tidak sah.

Ketika menolak permohonan pendakwaan (supaya kes itu dipindahkan ke Mahkamah Tinggi), Komathy berkata sijil itu bercanggah dengan jangkaan perundangan Anwar bahawa Abdul Gani tidak akan terlibat dalam kes itu.

5 Mac : Mahkamah Tinggi Kuala Lumpur memutuskan kes itu perlu dibicarakan di Mahkamah Tinggi, bukan Mahkamah Sesyen. Hakim Datuk Mohamad Zabidin Mohd Diah membuat keputusan itu berikutan permohonan pihak pendakwaan agar keputusan Mahkamah Sesyen mengekalkan kes itu di Mahkamah Sesyen dikaji semula.

Beliau berkata Hakim Mahkamah Sesyen SM Komathy Suppiah terkhilaf dalam memutuskan bahawa sijil pemindahan kes itu, yang ditandatangani Peguam Negara Tan Sri Abdul Gani Patail, tidak sah.

6 Mac: Anwar memfailkan rayuan di Mahkamah Rayuan terhadap perintah Mahkamah Tinggi supaya kes liwatnya didengar di Mahkamah Tinggi.
10 Mac: Mahkamah Tinggi menetapkan 1 hingga 24 Julai sebagai tarikh perbicaraan kes liwat itu.

17 Jun : Anwar memfailkan permohonan untuk mengetepikan pertuduhan liwat beliau di Mahkamah Tinggi.

6 Nov : Mahkamah Rayuan menolak permohonan Anwar untuk mendapatkan dokumen penting dan sampel DNA yang didakwanya amat penting bagi pembelaannya dalam perbicaraan tuduhan liwat yang dihadapinya.

Antara dokumen penting itu ialah kenyataan yang direkodkan daripada saksi iaitu Mohd Saiful, Dr Osman Abdul Hamid dari Hospital Pusrawi, pemilik kondominium Hassanuddin Abdul Hamid, kenyataan tiga doktor Hospital Kuala Lumpur, nota seorang ahli kimia, dan laporan perubatan.

1 Dis : Mahkamah Tinggi memutuskan bahawa ia tidak boleh membatalkan pertuduhan meliwat terhadap Anwar hanya berdasarkan laporan perubatan yang menyatakan tidak berlaku penetrasi.

Ketika menolak permohonan Anwar untuk mengetepikan pertuduhan liwat terhadapnya, Hakim Datuk Mohamad Zabidin Mohd Diah berkata laporan perubatan tidak boleh dijadikan asas untuk mahkamah menggunakan kuasanya membatalkan pertuduhan itu.

3 Feb: Perbicaraan kes liwat Anwar dimulakan dengan Mohd Saiful memberi keterangan sebagai saksi pertama. Perbicaraan di hadapan Hakim Mohamad Zabidin itu bermula selepas 18 bulan Anwar dikenakan pertuduhan pada Ogos 2008. Dalam keterangannya, Mohd Saiful berkata Anwar, yang didakwa meliwatnya, mengajaknya melakukan hubungan seks luar tabii.

Mohd Saiful berkata kejadian itu berlaku pada 26 Jun, 2008 selepas dia dan Anwar selesai berbincang tentang jadual kerja mereka di sebuah unit kondominium Desa Damansara di sini.

5 Feb: Mohd Saiful memberitahu Mahkamah Tinggi bahawa dia tidak membuang air besar selama dua hari selepas diliwat Anwar. Dia juga memberitahu mahkamah bahawa seluar yang dipakainya pada hari kejadian itu berlaku adalah hadiah daripada Anwar.

9 Feb: Perbicaraan kes liwat itu ditangguhkan sekali lagi bagi membolehkan pihak pembelaan memfailkan respons kepada afidavit jawapan terhadap permohonan Anwar supaya hakim perbicaran kes itu menarik diri.

Perbicaraan ditangguhkan selepas pihak pembelaan memohon agar Hakim Mohamad Zabidin Mohd Diah menarik diri daripada mendengar kes itu atas alasan beliau bersifat berat sebelah.

18 Feb: Anwar gagal dalam cubaannya untuk memastikan Mohamad Zabidin menarik diri daripada mendengar perbicaraan kes liwat melibatkannya. Ketika menolak permohonan itu, Mohamad Zabidin berkata tiada sebab beliau perlu menarik diri daripada menghakimi kes itu, dan jika beliau berbuat demikian, ia samalah seperti beliau melarikan diri daripada menunaikan tanggungjawabnya.

25 Feb: Anwar gagal dalam cubaan terakhirnya mengikut undang-undang untuk mendapatkan dokumen penting, termasuk sampel spesimen DNA Mohd Saiful, sebelum bermulanya perbicaraan kes liwatnya, selepas Mahkamah Persekutuan menolak permohonan beliau.

3 Mac: Dalam pemeriksaan balas oleh peguam Anwar, (mendiang) Karpal Singh, Mohd Saiful memberitahu Mahkamah Tinggi bahawa dia tidak membasuh duburnya selepas kejadian liwat yang didakwa berlaku pada 26 Jun, 2008 itu kerana mahu “simpan bukti”.

Mohd Saiful, yang merupakan saksi utama dalam kes liwat ketua pembangkang itu, juga berkata dia tidak mandi selepas kejadian itu dan hanya membilas tubuhnya. Mohd Saiful berkata dia mandi pada pagi sebelum kejadian itu berlaku.

16 Ogos: Anwar gagal dalam cubaan keduanya untuk menggugurkan pertuduhan liwat terhadap dirinya apabila Mahkamah Tinggi menolak permohonan beliau. Dalam usahanya untuk menggugurkan pertuduhan itu, Anwar mendakwa integriti dan kesaksamaan keseluruhan pasukan pendakwaan adalah dicurigai berikutan dakwaan wujudnya hubungan antara Mohd Saiful dengan seorang daripada anggota pasukan pendakwaan.

20 Sept: Mahkamah Rayuan menolak rayuan Anwar untuk membatalkan pertuduhan yang dihadapinya dengan memberi alasan bahawa ia tidak mempunyai bidang kuasa untuk mendengar dan menentukan perkara itu.

6 Dis: Anwar gagal dalam cubaan keduanya meminta Hakim Mohamad Zabidin menarik diri daripada menghakimi perbicaraan kes liwatnya apabila Mahkamah Tinggi menolak permohonannya. Anwar memohon penarikan diri hakim itu berikutan keengganan beliau (hakim berkenaan) mengambil tindakan terhadap Utusan Malaysia kerana menghina mahkamah apabila akhbar itu menyiarkan laporan yang didakwa pihak pembelaan sebagai prejudis terhadap kes ini.

14 Dis: Bapa Mohd Saiful, Azlan Mohd Lazim, merayu perkenan Yang di-Pertuan Agong Tuanku Mizan Zainal Abidin agar baginda membantu mempercepatkan kes mahkamah melibatkan anak lelakinya itu.

14 Jan: Mahkamah Rayuan menolak rayuan Anwar untuk mengetepikan keengganan Mohamad Zabidin menarik diri daripada mendengar perbicaraan kes itu.

16 Mei: Mahkamah Tinggi memerintahkan Anwar membela diri atas tuduhan meliwat Mohd Saiful apabila mendapati pihak pendakwaan membuktikan terdapat kes prima facie terhadap ketua pembangkang itu. Dalam penghakimannya, Mohamad Zabidin berkata saksi utama, Mohd Saiful, adalah seorang saksi yang bercakap benar, berwibawa dan boleh dipercayai.

6 Jun: Anwar gagal dalam cubaan ketiganya meminta Hakim Mohamad Zabidin menarik diri daripada mendengar perbicaraan kes liwatnya. Beliau mengemukakan permohonan itu atas alasan terdapat prapenghakiman dan sikap berat sebelah oleh hakim itu apabila beliau memutuskan bahawa Mohd Saiful adalah seorang saksi yang boleh dipercayai pada penggulungan kes pendakwaan.

22 Ogos: Anwar, yang memilih untuk memberi keterangan dari kandang tertuduh apabila membacakan kenyataannya setebal 32 muka surat, menafikan beliau telah mengadakan hubungan seks dengan Mohd Saiful.

Anwar mempunyai tiga pilihan – memberi keterangan dari kandang saksi yang yang bermakna beliau boleh disoal balas oleh pihak pendakwaan; memberi keterangan dari kandang tertuduh, yang bermakna beliau tidak boleh diperiksa balas oleh pihak pendakwaan, tetapi dalam membuat keputusannya, mahkamah mengambil kira fakta bahawa pihak pendakwaan belum menyoal balas tertuduh; atau memilih untuk berdiam diri.

Dalam perbicaraan kes liwatnya yang pertama pada 1998, Anwar memberi keterangan dari kandang saksi.

6 Okt: Mahkamah Tinggi memutuskan adalah tidak perlu bagi Perdana Menteri Datuk Seri Najib Tun Razak dan isteri, Datin Seri Rosmah Mansor, memberi keterangan sebagai saksi pihak pembelaan dalam perbicaraan kes itu.

Mahkamah membuat keputusan itu selepas membenarkan permohonan Najib dan Rosmah untuk mengetepikan sapina yang mengarahkan mereka menjadi saksi pihak pembelaaan pada perbicaraan kes berkenaan.

Hakim Mohamad Zabidin berkata selepas meneliti afidavit dan hujah daripada pihak-pihak berkaitan, mahkamah bersetuju dengan peguam yang mewakili Najib dan Rosmah bahawa Anwar gagal menunjukkan kerelevanan dan kepentingan apabila mengemukakan sapina kepada perdana menteri dan isteri.

9 Jan: Mahkamah Tinggi membebaskan dan melepaskan Anwar daripada tuduhan meliwat Mohd Saiful. Dalam penghakiman setebal 80 muka surat, Hakim Mohamad Zabidin berkata berlaku kemasukan zakar tetapi ia tidak disokong oleh bukti lain.

Beliau berkata mahkamah tidak boleh 100 peratus yakin mengenai integriti sampel yang diambil untuk ujian DNA daripada Mohd Saiful kerana sampel itu mungkin telah kompromi sebelum tiba di Jabatan Kimia untuk dianalisis.

9 Julai: Pihak pendakwaan mengemukakan petisyen rayuan mengandungi sembilan alasan, antara lain, supaya Anwar disabitkan atas tuduhan meliwat mengikut Seksyen 377B Kanun Keseksaan.

12 Sept: Anwar menarik balik saman beliau terhadap Mohd Saiful yang membuat laporan polis terhadapnya kerana meliwat dengan mendakwa laporan itu bersifat palsu dan berniat jahat.

22 Feb: Mahkamah Rayuan menetapkan dua hari bermula 22 Julai 2013 untuk mendengar rayuan pihak pendakwaan terhadap pembebasan Anwar.

18 Sept: Mahkamah Rayuan menolak permohonan Anwar untuk melucutkan kelayakan peguam kanan Tan Sri Muhammad Shafee Abdullah sebagai pendakwa raya bagi mengetuai pasukan pendakwaan dalam rayuannya terhadap keputusan membebaskan ketua pembangkang itu daripada tuduhan meliwat.

2 Okt: Mahkamah Rayuan menetapkan dua hari bermula 11 Dis untuk mendengar rayuan pihak pendakwaan terhadap pembebasan Anwar.

21 Nov: Anwar gagal dalam rayuannya di Mahkamah Persekutuan untuk melucutkan kelayakan Muhammad Shafee Abdullah daripada bertindak sebagai pendakwa raya untuk mengetuai pasukan pendakwaan dalam kes rayuannya.

Beliau mengemukakan permohonan itu dengan alasan bahawa Muhammad Shafee tidak boleh bertindak sebagai pendakwa raya dalam kes rayuan itu kerana beliau (Muhammad Shafee) adalah saksi penting pada perbicaraan kes liwat itu.

11 Dis: Anwar memfailkan permohonan kali keduanya untuk melucutkan kelayakan Muhammad Shafee.

20 Dis: Anwar gagal dalam permohonan kali keduanya untuk melucutkan kelayakan Muhammad Shafee mengetuai pihak pendakwaaan. Ketika menolak permohonan Anwar, Mahkamah Rayuan memutuskan bahawa permohonan itu tidak mempunyai sebarang merit.

Kali ini, Anwar menggunakan maklumat daripada akuan berkanun bekas Ketua Jabatan Siasatan Jenayah Kuala Lumpur Datuk Mat Zain Ibrahim sebagai alasan untuk mengemukakan permohonan.

6 dan 7 Mac: Mahkamah Rayuan mendengar hujah daripada Muhammad Shafee dan peguam Karpal Singh.

7 Mac: Anwar dijatuhi hukuman penjara lima tahun oleh Mahkamah Rayuan kerana mendapatinya bersalah meliwat Mohd Saiful, enam tahun lepas. Hakim Datuk Balia Yusof Wahi, yang mengetuai panel tiga hakim mendengar rayuan pendakwa dalam kes itu, bagaimanapun membenarkan permohonan Anwar bagi mendapatkan penangguhan pelaksanaan hukuman sementara menunggu keputusan rayuan dengan mengenakan ikat jamin RM10,000 dengan seorang penjamin.

Ketika mengetepikan keputusan Mahkamah Tinggi untuk membebaskan Anwar, Hakim Balia berkata panel itu sebulat suara memutuskan bahawa hakim perbicaraan telah terkhilaf dalam penghakiman beliau bahawa integriti sampel DNA yang digunakan dalam kes itu telah dikompromi.

Ketika ditemui pemberita kemudian, Karpal Singh berkata berikutan keputusan itu, Anwar tidak dapat mengemukakan borang penamaan calon bagi pilihan raya kecil Dewan Undangan Negeri Kajang pada 10 Mac.

24 April: Anwar mengemukakan petisyen rayuan terhadap hukuman penjara lima tahun bagi kesalahan liwat itu di Pejabat Pendaftar Mahkamah Persekutuan dengan mengemukakan 35 alasan kenapa sabit kesalahan dan hukuman ke atasnya perlu diketepikan.

14 Ogos: Mahkamah Persekutuan menetapkan 28 dan 29 Okt untuk mendengar rayuan akhir Anwar. Peguam kanan Datuk Sulaiman Abdullah akan mengetuai pasukan pembelaan berikutan kematian peguam Karpal Singh akibat nahas jalan raya pada 17 April.

14 Okt: Mahkamah Persekutuan memutuskan bahawa Muhammad Shafee adalah seorang yang sesuai dan layak untuk mengetuai pasukan pendakwaan dalam kes rayuan Anwar pada 28 Okt.

Panel lima hakim yang diketuai Ketua Hakim Negara Tun Arifin Zakaria dalam keputusan sebulat suara berkata saluran yang sesuai untuk Anwar mencabar pelantikan Muhammad Shafee ialah melalui semakan kehakiman, bukan melalui notis usul.

28 Okt: Mahkamah Persekutuan mendengar rayuan akhir Anwar untuk mengetepikan hukuman penjara lima tahun yang dikenakan terhadapnya kerana meliwat Mohd Saiful. Pendengaran yang pada mulanya ditetapkan selama dua hari mulai 28 Okt itu berlarutan selama lapan hari kerana pihak pembelaaan dan pendakwaaan berhujah secara panjang lebar dan mengemukakan banyak kes perundangan.

Mahkamah mula-mula mendengar hujah daripada pasukan pembelaan. Pada hari pertama pendengaran, peguam kanan dan bekas hakim Mahkamah Persekutuan Datuk Seri Gopal Sri Ram, yang mengetuai barisan 15 peguam bela, mempertikai berlaku penetrasi dalam kes liwat berkenaan kerana berpendapat keterangan Mohd Saiful tentang kewujudan bahan pelincir yang dipanggil KY Jelly dalam perbuatan itu adalah tidak tekal. Sementara itu, peguam N. Surendran berkata tuduhan liwat yang dikenakan terhadap Anwar adalah satu konspirasi.

29 Okt: Peguam Sangeet Kaur Deo memberitahu Mahkamah Persekutuan bahawa profil DNA seseorang dikenali sebagai ‘Male Y’ yang ditemukan di dalam dubur Mohd Saiful bukan milik Anwar kerana tiada langsung bukti yang boleh mengaitkan ‘Male Y’ dengan Anwar.

Ramkarpal Singh Deo pula menyatakan tentang kemungkinan analisis yang dibuat dua ahli kimia terhadap sampel palitan yang diserah kepada mereka oleh para pegawai penyiasat mungkin kepunyaan orang lain, bukan Mohd Saiful.

30 Okt: Ramkarpal memberitahu mahkamah bahawa tidak terdapat bukti kukuh untuk mengesahkan berlaku penetrasi terhadap dubur Mohd Saiful seperti yang disahkan empat doktor yang memeriksa pengadu. Beliau berkata nota perubatan Dr Mohamed Osman Abdul Hamid daripada Hospital Pusrawi mengesahkan tidak terdapat kecederaan pada dubur pengadu ketika pemeriksaan dibuat terhadapnya dua hari selepas kejadian itu didakwa berlaku.

31 Okt: Ketua pasukan pendakwaan Tan Sri Muhammad Shafee Abdullah membalas hujah pasukan pembelaan dengan berkata Mohd Saiful tidak mungkin mereka-reka bukti kerana wujud kebenaran yang jelas dalam keseluruhan keterangan berhubung dakwaannya tentang tindakan Anwar melakukan liwat.

Muhammad Shafee berkata Mohd Saiful menjawab soalan yang dikemukakan kepadanya secara spontan dan menerangkan secara panjang lebar tentang perkara yang berlaku sebelum dan selepas perbuatan liwat itu didakwa berlaku.

Beliau juga berhujah bahawa Mohd Saiful menjadi mangsa gangguan seksual oleh Anwar di tempat kerjanya sebelum kejadian itu apabila dia menjadi mangsa kepada seorang yang dominan, berpengaruh dan berkarisma.

3 Nov: Muhammad Shafee berkata profil DNA dikenali sebagai ‘Male Y’ yang ditemukan di dalam dubur Mohd Saiful adalah milik bekas bosnya iaitu Anwar. Kata beliau ini adalah berdasarkan analisis DNA terhadap tiga sampel iaitu berus gigi, tuala ‘Good Morning’ dan botol air mineral yang diambil dari sel tempat Anwar ditahan selama semalaman di ibu pejabat polis ibu negara dari 16 hingga 17 Julai 2008, yang dilakukan ahli kimia Dr Nor Aidora Saedon.

Beliau juga berkata keterangan Mohd Saiful berkaitan dakwaan pengalaman seksualnya dengan Anwar sebelum ini boleh diterima dalam kes liwat semasa kerana ia mencerminkan keadaan minda dan tingkah laku Mohd Saiful sebelum, ketika dan selepas perbuatan liwat ini didakwa berlaku.

4 Nov: Muhammad Shafee berhujah bahawa Anwar sepatutnya membuat ujian DNA untuk membuktikan profil tidak dikenali ‘Male Y’ yang ditemukan pada dubur Mohd Saiful bukan miliknya. Beliau berkata Anwar juga sepatutnya memanggil saksi alibinya untuk membuktikan beliau tidak berada di unit kondominium berkenaan ketika perbuatan liwat melibatkannya dan Mohd Saiful didakwa berlaku.

Kata Muhammad Shafee, Anwar, melalui peguamnya, menyenaraikan 13 nama, termasuk isteri ketua pembangkang itu, yang juga presiden PKR Datuk Seri Dr Wan Azizah Wan Ismail, pemilik unit kondominium berkenaan, dua pembantu rumah dan seorang profesor, tetapi tiada seorang pun daripada mereka dipanggil untuk memberi keterangan di mahkamah bagi menyokong alibi bahawa beliau tidak berada di kondominium tersebut ketika kejadian itu didakwa berlaku.

6 Nov: Ketika menjawab hujah pihak pendakwaan, Ramkarpal meminta Mahkamah Persekutuan membebaskan dan melepaskan Anwar daripada tuduhan meliwat itu kerana kes pihak pendakwaan mengandungi keraguan dan kejadian secara kebetulan yang tidak boleh diterima.

Merujuk kepada pertemuan Mohd Saiful dengan seorang pegawai kanan polis dan Timbalan Perdana Menteri ketika itu Datuk Seri Najib Tun Razak dua hari sebelum kejadian liwat itu didakwa berlaku, beliau berkata ia bukan merupakan suatu kejadian secara kebetulan.

7 Nov: Sri Ram memberitahu Mahkamah Persekutuan bahawa penasihat PKR itu tidak sepatutnya dipersalahkan kerana memilih memberi keterangan dari kandang tertuduh ketika membela diri. Melalui hujah terakhirnya dalam rayuan itu, beliau berkata Anwar memilih berbuat demikian berikutan pengalamannya sebelum ini di mana mahkamah bawahan mensabitkan kesalahannya bagi tuduhan serupa (meliwat pemandu keluarganya, Azizan Abu Bakar). Mahkamah Persekutuan menangguhkan keputusannya tentang rayuan itu setelah mendengar hujah kedua-dua pihak.

26 Jan: Mahkamah Persekutuan menetapkan 10 Feb untuk mengumumkan keputusannya. Tarikh itu diumumkan melalui akaun Twitter Badan Kehakiman Malaysia. Pengumuman itu menyatakan keputusan akan diumumkan pada pukul 9 pagi.

10 Feb: Mahkamah Persekutuan memutuskan Anwar meliwat bekas pembantunya Mohd Saiful Bukhari Azlan, dengan itu mengekalkan sabitan dan hukuman penjara lima tahun dikenakan terhadap ahli politik itu oleh Mahkamah Rayuan.

Ketua Hakim Negara Tun Arifin Zakaria, yang mengetuai panel lima hakim, berkata kenyataan tidak bersumpah oleh perayu (Anwar), yang jelas hanya memberikan kesan amat sedikit, dan keterangan dikemukakan menerusi saksi-saksinya telah gagal memberikan sebarang keraguan munasabah terhadap kes pihak pendakwaan.

“Kami (panel) dengan ini yakin sepenuhnya yang melampaui keraguan munasabah bahawa saksi pertama pihak pendakwaan (Mohd Saiful) telah diliwat oleh perayu (Anwar) seperti dituduh,” kata Hakim Ariffin, membacakan ringkasan penghakiman setebal 54 muka surat.

[Berikut ialah beberapa intipati penghakiman Mahkamah Persekutuan dalam mengekalkan sabitan dan hukuman penjara lima tahun terhadap Anwar bagi pertuduhan meliwat bekas pembantu peribadinya Mohd Saiful, seperti dilapor Bernama]:

Ketua Hakim Negara Tun Arifin Zakaria mengetuai panel lima hakim iaitu Tan Sri Raus Sharif, Tan Sri Abdull Hamid Embong, Tan Sri Suriyadi Halim Omar dan Datuk Ramly Ali.

Kerajaan baharu itu dibentuk hasil keputusan UMNO untuk bekerjasama dengan DAP yang menyertai Pakatan Harapan.


Perkemas akta tangani ketirisan jualan petrol RON95: Rosol

Kementerian Perdagangan Dalam Negeri dan Hal Ehwal Pengguna (KPDNHEP) sedang meneliti untuk menambah baik peraturan di bawah Akta Kawalan Bekalan 1961 bagi menangani isu ketirisan penjualan minyak petrol bersubsidi (RON95) kepada pemandu kenderaan asing.

Timbalan Menteri berkenaan Datuk Rosol Wahid berkata langkah itu bagi memperketatkan lagi penguatkuasaan termasuk cadangan mengenakan tindakan terhadap individu terlibat, lapor Bernama.

“Kita sedang mengkaji dan bermesyuarat kelmarin untuk memantapkan lagi akta kawalan bekalan ini untuk pastikan bahawa mereka yang terlibat ini mungkin akan dikenakan tindakan,” katanya.

Beliau berkata demikian ketika ditemui pemberita sebelum Program Tinjauan Mesra Mega Suruhanjaya Syarikat Malaysia (SSM) di Tapak Bazar Ramadan TLK Taman Tasik Permaisuri, Cheras, di Kuala Lumpur, semala,.

Buat masa ini, tindakan undang-undang hanya boleh dikenakan ke atas pengusaha stesen minyak dan bukan kepada individu warganegara asing yang mengisi petrol bersubsidi RON95 melibatkan kenderaan mereka dengan nombor pendaftaran asing.

Sementara itu, Rosol berkata siasatan penguat kuasa mendapati terdapat peniaga ayam yang dikenakan kompaun enggan mendedahkan sumber pemborong mereka memperoleh bekalan itu kerana mendakwa telah diberikan amaran untuk tidak mengemukakan aduan kepada kementerian.

“Bila kita tanya kenapa tak nak dedahkan (sumber bekalan), mereka (peniaga) kata sebab mereka ini diberikan amaran jika dipecah (membuat aduan) mereka tidak akan dapat (bekalan) ayam lagi. Itu maklumat yang kita dapat, jadi ini satu benda yang tak boleh dibiarkan dan kita siasat ke akar umbi,” katanya.

Dalam pada itu, beliau berkata sempena ulang tahun SSM, potongan sehingga 90 peratus diberikan kepada syarikat yang dikenakan kompaun atas semua kesalahan dan inisiatif tersebut berakhir 30 Jun ini.

Pada program itu, Rosol mengagihkan sumbangan wakalah zakat korporat SSM berjumlah RM10,000 kepada 10 orang asnaf usahawan yang perniagaannya berdaftar dengan SSM dan menetap di sekitar Cheras.

Beliau turut mengedarkan apron kepada peniaga-peniaga selain meninjau suasana di Tapak Bazar Ramadan@TLK Taman Tasik Permaisuri dan harga barangan yang dijual.


Speaker dan Timbalan naik gaji tinggi daripada ADUN di Sabah, Shafie pertikai

Kenaikan gaji Speaker dan Timbalan Speaker Dewan Undangan Negeri (DUN) Sabah yang lebih tinggi dipertikaikan Ketua Pembangkang Sabah, Datuk Seri Mohd Shafie Apdal.

Shafie yang juga Presiden Warisan itu mempersoalkan mengapa gaji Speaker dan Timbalan naik lebih tinggi berbanding kenaikan Ahli Dewan Undangan Negeri (ADUN) walhal mereka tidak ada kawasan untuk dijaga.

“Tentang perkara ini, saya melihat perlu dijelaskan apa formula digunakan tentang kenaikan gaji. Kalau nak spesifik untuk Speaker, Timbalan Speaker naik RM5,000, Dewan Negeri (ADUN) naik RM3,000.

“Apa asas yang kita gunakan kalau persolan dia untuk kepentingan rakyat (kerana) Speaker, Timbalan Speaker tidak ada kawasan yang nak dijaga, naik RM5,000, yang DUN naik RM3,000 saja yang banyak kawasan dia,” katanya dipetik laporan semasa sidang DUN Sabah.

Semalam, DUN Sabah sudah meluluskan Enakmen Anggota Pentadbiran dan Ahli Dewan Undangan (Saraan) (Pindaan) 2022 bagi kenaikan emolumen atau gaji ADUN dan anggota pentadbiran DUN Sabah.

Kenaikan gaji itu merangkumi gaji Ketua Menteri, Timbalannya, Menteri, Speaker, Pembantu Menteri, Timbalan Speaker, ADUN dan Setiausaha Politik.

Beliau yang juga bekas Ketua Menteri Sabah mengakui pada waktu pentadbirannya memang ada cadangan untuk menaikkan gaji berkenaan, namun ketika itu negara tidak berhadapan dengan krisis yang dihadapi kini.

“Saya tahu ADUN-ADUN memerlukan kewangan yang ada tetapi cuma saya nak bangkitkan adakah ini masa yang sesuai kerana saya tahu perkara ini membimbangkan di peringkat akar umbi.

“Saya tahu bebanan banyak, bukan tidak banyak bebanan dia tapi saya berharap sungguh apa yang saya soalkan tadi itu, formula apa yang kita gunakan, kaedah apa yang kita gunakan,” katanya lagi.

Beliau dalam pada itu berkata, walaupun kerajaan negeri mempunyai hasil yang banyak ketika ini berikutan peningkatan hasil daripada kutipan cukai dan royalti, namun dalam keadaan ekonomi yang semakin membebankan rakyat ia tidak sesuai dilaksanakan.

“Saya tahu banding dengan negeri-negeri lain, gaji ADUN Sarawak dan menteri jauh lebih besar daripada kita tetapi adakah perkara ini sesuai atau tidak dalam keadaan ekonomi yang semakin membebankan rakyat, hutang negara semakin meningkat.

“Saya sebenarnya tidak setuju dengan apa yang dilakukan ini,” katanya.


GRS-BN umum 24 calon, Beluran masih tergantung

Gabungan Rakyat Sabah (GRS) dan Barisan Nasional (BN) Sabah mengumumkan calon bagi 24 Parlimen untuk menghadapi Pilihan Raya Umum ke-15 (PRU-15), 19 November ini, lapor BH.

Namun satu lagi kerusi masih belum diputuskan melibatkan Parlimen Beluran yang disandang oleh Menteri Pertanian Indusrti dan Makanan, Datuk Seri Ronald Kaindee dari Bersatu.

Menurut Pengerusi GRS, Datuk Hajiji Noor dan Pengerusi BN Sabah, Datuk Seri Bung Moktar Radin, GRS bakal bertanding di 13 kerusi Parlimen sementara BN di 13 kerusi Parlimen.

Bagi GRS melibatkan Parlimen Kudat, Sipitang, Papar, Ranau, Beluran, Batu Sapi, dan Semporna menerusi wakil Bersatu, diikuti wakil Parti Bersatu Sabah (PBS) di Kota Marudu, Tuaran dan Kota Kinabalu; Parti Solidariti Tanah Airku (STAR) di Keningau dan Penampang; serta Parti Maju Sabah (SAPP) di Tawau.

Sementara BN bertanding di kerusi Parlimen Kota Belud, Sepanggar, Putatan, Kimanis, Beaufort, Tenom, Kinabatangan, Libaran, Lahad Datu dan Kalabakan menerusi wakil UMNO serta Pensiangan yang diwakili Parti Bersatu Rakyat Sabah (PBRS).

Bung Moktar yang juga Timbalan Ketua Menteri Sabah terus mempertahankan Parlimen Kinabatangan, sementara Timbalan Menteri Pendidikan II, Datuk Mohamad Alamin di kerusi Kimanis dan Timbalan Menteri Kerja Raya, Datuk Arthur Joseph Kurup di Pensiangan.

Bagi GRS-BERSATU pula, daripada enam kerusi disandang parti itu hanya satu penyandangnya dikekalkan setakat ini iaitu Timbalan Menteri Dalam Negeri, Datuk Jonathan Yasin di kerusi Parlimen Ranau.

Penyandang yang digugurkan ialah Datuk Azizah Mohd Dun (Beaufort), Datuk Abdul Rahim Bakri (Kudat), Datuk Zakaria Edris (Libaran) dan Timbalan Menteri Kewangan II, Datuk Yamani Hafez Musa (Sipitang).

Kerusi Beaufort dan Libaran diserah kepada BN manakala calon di Kudat dan Sipitang ditukar kepada muka baharu iaitu Penyelaras GRS Kudat yang juga Ahli Dewan Undangan Negeri (ADUN) Pitas, Datuk Ruddy Awah dan Datuk Matbali Musah.

Seorang lagi Timbalan Ketua Menteri Sabah, Datuk Dr Jeffrey Kitingan yang juga Presiden STAR penyandang Parlimen Keningau mempertahankan kerusi berkenaan atas tiket GRS.

Spekulasi sebelum ini mengenai Menteri di Jabatan Perdana Menteri (Hal Ehwal Sabah dan Sarawak), Datuk Seri Dr Maximus Ongkili berpindah dari Kota Marudu ke Parlimen Tuaran tidak menjadi kenyataan apabila beliau diumum mempertahankan kerusi Parlimen Kota Marudu yang disandangnya sejak 1995.

Sebaliknya, Tuaran ditandingi Pembantu Menteri Pelancongan, Kebudayaan dan Alam Sabah, Datuk Joniston Bangkuai mewakili GRS untuk menawan kerusi itu yang kini disandang Pakatan Harapan (PH) melalui Presiden Pertubuhan Kinabalu Progresif Bersatu (UPKO), Datuk Madius Tangau.

BN pula menampilkan Menteri Sains, Teknologi dan Inovasi Sabah, Datuk Yakub Khan di Parlimen Sepanggar serta Menteri Pembangunan Masyarakat dan Kesejahteraan Rakyat Sabah, Datuk Shahelmey Yahya di Parlimen Putatan.

Selain muka baharu, BN turut menampilkan semula Ahli Majlis Tertinggi UMNO, Datuk Seri Abdul Rahman Dahlan di Parlimen Kota Belud dalam usaha merampas kerusi berkenaan daripada Warisan yang akan dipertahan penyandangnya, Isnaraissah Munirah Majilis.

Turut ditampilkan BN ialah bekas ADUN Kemabong, Jamawi Jaafar yang dicalonkan di Parlimen Tenom untuk berdepan penyandang daripada PH-DAP, Noorita Sual dan Presiden Parti Kesejahteraan Demokratik Masyarakat (KDM), Datuk Peter Anthony.


Anak syarikat Genting bina kapal di Jerman fail notis bankrap

Anak syarikat gergasi kasino dan pelancongan Asia, Genting Group, MV Werften, – pembina kapal berpangkalan di Jerman – akan memfailkan petisyen bankrap tatkala pandemik Covid-19 menyelubungi syarikat itu sehingga menghadapi masalah kewangan.

“Petisyen muflis akan diserahkan hari ini,” kata jurucakap MV Werften kepada AFP pada Isnin.

Menurut rekod, Genting Group membeli tiga limbungan kapal di utara Jerman pada Mac 2016 dan mula beroperasi sebagai MV Werften pada Julai.

Bekas Perdana Menteri Datuk Seri Najib Razak pada 28 September 2016 turut melawat MV Werften dan memberi penghormatan kepada komitmen Genting itu sambil berkata pelaburan itu membuka jalan kepada program pembinaan baharu yang mengagumkan.

Mengulas lanjut, jurucakap itu berkata MV Werften mengambil langkah mengisytiharkan bankrap selepas gagal mendapatkan pembiayaan bagi menyiapkan kapal mega “Global One”, yang sudah 80 peratus dalam pembinaan, menurut syarikat itu.

Direka bentuk untuk membawa 5,000 penumpang dalam 2,500 kabin, kapal pesiaran besar itu sepatutnya meninggalkan limbungan pada 2021, tetapi wabak Covid-19 menyebabkan jadual syarikat meleset dan mengurangkan bajetnya.

Kira-kira euro 600 juta diperlukan untuk menyiapkan kapal itu, yang mana pembuat kapal itu telah memohon sokongan daripada kerajaan.

Keputusan untuk mengisytiharkan muflis dibuat selepas perbincangan yang panjang dengan pegawai di mana kedua-dua pihak “jelas tidak menemui titik persamaan”, kata jurucakap itu.

Kapal Global One terletak di Wismar, salah satu daripada tiga limbungan kapal MV Werften di sepanjang pantai Baltik bekas negeri timur Mecklenburg-Western Pomerania, di mana ia menggaji kira-kira 2,000 pekerja.

Pada Jun, kerajaan Jerman mengambil alih saham syarikat itu bernilai euro 60 juta dan menyalurkan pinjaman sebanyak euro 47 juta kepada syarikat itu.

Secara keseluruhannya, kerajaan telah menawarkan sokongan kewangan sekitar euro 300 juta kepada MV Werften sejak awal wabak Covid-19.

“Ia adalah hari gelap untuk pembinaan kapal,” kata Ketua Kesatuan Sekerja IG Metall tempatan, Daniel Friedrich.

Dengan perjalanan masih sangat terhad, terutamanya di Asia, syarikat itu menyaksikan permintaan untuk pembinaan kapal persiaran besar dan kapal layar mega mewah berkurangan.

Menurut laman sesawang MV Werften pada 2016, syarikat itu memperoleh pesanan bagi pembinaan 10 kapal bagi tempoh lima tahun, termasuk kapal persiaran terbesar dari segi kapasiti penumpang ‘Global-Max class’.

Pada 2 Januari 2022, Genting Hong Kong memaklumkan kepada pemegang saham tentang situasi itu.

Syarikat itu berkata wabak yang berterusan, dan khususnya kemunculan varian Delta dan kini Omicron, telah memberi kesan kepada pemulihan operasi pelayarannya.

Genting Hong Kong ialah syarikat induk Crystal Cruises yang berpangkalan di Amerika Syarikat (AS), yang beroperasi semula pada musim panas 2021, serta Dream Cruises, yang mengendalikan kapal persiaran pada program terhad dari Singapura, Hong Kong, dan sejak minggu lalu Taiwan, serta Star Cruises, yang baru memulakan pelayaran dari Malaysia. – Agensi


Wayang politik kita telah memasuki ‘End Game’

Dua tahun lepas, pasukan Avengers telah berjaya mengalahkan Thanos, seekor makhluk asing yang bercita-cita untuk menghapuskan separuh populasi alam semesta.

Keberjayaan ini tidak dicapai dengan mudah, ia melibatkan air mata dan darah. Iron man dan Kapten Amerika sanggup mengetepikan konflik yang mereka alami untuk mendapatkan semula apa yang mereka telah hilang ketika mereka gagal menahan kemaraan Thanos dalam Infinity War.

Saya percaya wayang politik Malaysia yang bermula selepas Langkah Sheraton akan sudah memasuki babak End Game. Semua pelakon-pelakon wayang politik kita telah meletakkan buah catur di meja, dan bersedia untuk bermain secara ‘all-out’.

Pakatan Harapan memilih Anwar sebagai calon perdana menteri

Setelah setahun membawa hati yang luka, akhirnya Pakatan Harapan memilih untuk meletakkan Anwar sebagai calon perdana menteri sekiranya mereka menang pada Pilihan Raya Umum ke-15.

Keputusan ini sepatutnya diambil lebih awal, ia mampu mengelakkan kewujudan kem dalam Pakatan Harapan. Perbahasan di antara Mahathir atau Anwar di dalam PH hanya akan melemahkan mereka.

Apabila sudah ada keputusan yang bulat – dibentuk melalui mesyuarat – maka semua ahli seharusnya mematuhi kiblat yang telah ditentukan.

Pakatan Harapan secara sendirinya tidak akan mampu memenangi PRU15, mereka perlu mencari teman tapi mesra. Tanpa perlu berkahwin seperti UMNO-Bersatu-PAS, mereka boleh membentuk kerajaan gabungan.

Cuma, kewujudan segelintir pemimpin PH yang sombong dan bercakap besar hanya akan membantutkan proses ini. Proses rundingan parti-parti politik memerlukan sikap terbuka dan perbincangan yang jujur – jika mahu koalisi itu wujud dan bertahan lama.

Umno sudah mempunyai pendirian tetap, tapi terlalu lambat bertindak

Siapa sangka ucapan berapi-api yang dilaungkan ketika Perhimpunan Agung UMNO 2020 (PAU2020) menjadikan imej UMNO semakin tercalar.

Ramai orang beranggapan UMNO cuma menang sorak, kampung tergadai; kerana tiada tindakan susulan yang lebih konkrit diambil selepas PAU2020.

Jika benar mereka sudah sepakat untuk menolak Bersatu menjelang PRU15, mereka harus bercerai. Ia umpama suami isteri yang sudah sepakat untuk bercerai, tapi masih duduk sekatil, ia janggal.

Pemimpin-pemimpin UMNO yang mendukung Perikatan Nasional pula kelihat semakin mendapat momentum dalam mendesak Pemilihan UMNO dan peletakkan jawatan Zahid.

Waktu parti politik memerintah secara solo telah berakhir, keadaan ini bermakna UMNO perlu mencari teman tapi mesra untuk membentuk kerajaan.

Percayalah, semakin lama UMNO menunggu, semakin ramai mereka akan kehilangan wakil rakyat. Mereka yang menang paling banyak kerusi pada PRU15 kelak akan menjadi ‘tuan puteri’ yang menjadi idaman setiap parti politik.

Jika UMNO ingin menjadi tuan puteri, mereka harus cemas dengan kedudukan mereka yang semakin melemah. Beberapa isu seperti kes mahkamah Najib dan Zahid dan audio Anwar-Zahid akan sedikit sebanyak mencalar imej UMNO.

Walaupun parti baharu, jika dipandang rendah, Bersatu akan mendapat momentum

Kita tahu bagaimana cara Bersatu menyusun strategi politik, ia berbeza dengan parti-parti politik yang lain. Mereka akan cuba mengambil seberapa banyak wakil rakyat dan ahli parti-parti politik yang menjadi lawan kepada mereka.

Ia adalah norma baharu dalam politik Malaysia; tidak mustahil menjelang PRU15 semakin ramai yang akan melompat ke Bersatu memandangkan mereka mempunyai sumber yang luas sebagai pemain utama dalam kerajaan.

Sasaran utamanya sudah tentu akan berfokus kepada UMNO; musuh utama yang memiliki segmen pengundi yang sama dengan mereka.

Pada masa kini kita dapat melihat momentum itu terpancar daripada ahli-ahli Kabinet UMNO yang menyokong Perikatan Nasional. Ia adalah strategi yang baik dari Bersatu, menyerang UMNO dari dalam.

Seandainya kumpulan ini berjaya mendesak UMNO untuk mengadakan pemilihan, atau Zahid meletakkan jawatan, maka sudah tentu kerajaan Perikatan Nasional akan semakin kukuh.

Beberapa persoalan penting kita akan terungkai pada masa terdekat

Melihat situasi politik semasa, kemungkinan pada PRU15 kita akan melihat banyak blok. Salah satu blok yang akan menonjol adalah kombinasi di antara Pejuang-Warisan-Muda.

Calon-calon bebas berkemungkinan mempunyai peluang untuk menang kerana perpecahan undi; dan mereka juga boleh menjadi faktor untuk memecahkan undi.

Untuk menyelamatkan dunia, Iron man harus terkorban; dalam wayang politik negara ini, siapa agaknya yang akan terkorban?


Hanya 10,681 calon SPM 2021 tidak duduki peperiksaan

Hanya seramai 10,681 calon tidak hadir untuk menduduki peperiksaan Sijil Pelajaran Malaysia (SPM) 2021, demikian menurut Lembaga Peperiksaan (LP), lapor Bernama.

LP, dalam kenyataan semalam, menjelaskan seramai 9,037 orang (2.30 peratus) yang tidak hadir terdiri daripada calon sekolah Kementerian Pendidikan, sekolah agensi kerajaan, sekolah menengah agama negeri, sekolah swasta dan calon sekolah menengah agama rakyat.

Selain itu, LP memaklumkan,1,644 atau 0.42 peratus adalah calon persendirian.

“LP berharap penjelasan ini dapat memberi gambaran sebenar berkenaan jumlah calon yang tidak menduduki peperiksaan SPM 2021,” menurut kenyataan itu.

Bagi tujuan analisis keputusan SPM 2021, hanya 392,837 daripada 407,097 calon berdaftar diambil kira untuk tujuan analisis keputusan peperiksaan itu.

LP menjelaskan 392,837 calon itu adalah mereka yang mendaftar kali pertama dan mendaftar sekurang-kurangnya enam mata pelajaran.

“Daripada jumlah tersebut, seramai 382,156 atau 97.28 peratus calon sekolah dan calon persendirian hadir menduduki peperiksaan,” menurut kenyataan itu.

Terdahulu, Menteri Kanan Pendidikan Datuk Dr Radzi Jidin berkata pihaknya akan menganalisis punca hampir 25,000 calon SPM 2021 tidak menduduki peperiksaan itu.

Bagaimanapun, jumlah itu adalah kesilapan fakta.


5,793 kes baharu hari ini

Jumlah jangkitan baharu Covid-19 di seluruh negara yang direkodkan dalam tempoh 24 jam sehingga 12 tengah hari tadi mencatatkan 5,793 kes menjadikan kumulatif sebanyak 652,204.

Ketua Pengarah Kesihatan, Tan Sri Dr Noor Hisham Abdullah berkata kes baharu di Selangor iaitu 1,582 menunjukkan penurunan berbanding 2,558 kes semalam.

BERITA LANJUT MENYUSUL


Ahli UMNO, PKR anda tidak salah tapi jangan jadi lembu bodoh

Bukan dalam kerajaan yang tidak terkawal, sebaliknya ahli PKR dan UMNO sendiri yang kini sudah menjadi seperti lembu dicucuk hidung diheret ke sana sini oleh ‘tuannya’ dan menunggu masa untuk disembelih.

Angkara ‘tuannya’ yang tamak, tidak sabar dan mahu melepaskan tengkuk, ahli UMNO dan PKR kini terpalit dengan pandangan serong masyarakat yang melihat mereka gila kuasa, mementingkan diri. Kasihan kepada ahli UMNO dan PKR yang tidak bersalah.

Mereka mengambil kesempatan ke atas kesukaran hidup rakyat ketika pandemik Covid-19 demi survival politik diri sendiri, dengan menyalahkan kerajaan. Bermain isu-isu untuk menaikkan sentimen rakyat bahawa kerajaan gagal

Mereka cemas apabila melihat semakin hari kerajaan Perikatan Nasional (PN) semakin melipatgandakan usaha membantu penduduk yang terkesan kerana Covid-19, dan semua tindakan yang dibuat semakin popular di kalangan rakyat.

Mereka semakin terkesan apabila rakyat tidak lagi melihat kerajaan gagal menangani pandemik, sekali gus membuka ruang untuk rakyat kembali hidup normal.

Mereka semakin gelisah apabila langkah-langkah yang diambil kerajaan menangani penularan wabak Covid-19 dengan melaksanakan beberapa sekatan dan bantuan prihatin semakin hari semakin menunjukkan sinar cerah.

Mereka takut setelah kenyataan pakar Perlembagaan dan perundangan tidak memihak kepada mereka, malah mendedahkan kerakusan untuk ‘merampas kuasa’ dengan membelakangkan undang-undang.

‘Nasihat’ bersama bekas Ketua Hakim Negara, Tun Abdul Hamid Mohamad dan pakar Perlembagaan, Profesor Dr Shamrahayu Abdul Aziz kepada Yang di-Pertuan Agong dan Raja-Raja Melayu, menakutkan mereka kerana apa yang dikatakan ada kebenarannya.

“Kita perhatikan, pada kebelakangan ini, banyak pihak di luar Kerajaan yang tidak berpuashati terhadap sesuatu tindakan Kerajaan cuba melibatkan Yang di-Pertuan Agong dan Raja-Raja Melayu untuk melakukan apa yang mereka mahu walaupun ia jelas di luar bidang kuasa Yang di-Pertuan Agong dan Raja-Raja Melayu sebagaimana diperuntukkan oleh Perlembagaan.

“Yang di-Pertuan Agong dan Raja-Raja Melayu perlu waspada supaya institusi beraja tidak termasuk perangkap mereka. Yang di-Pertuan Agong dan Raja-Raja Melayu yang bijaksana perlu senantiasa waspada bahawa baginda adalah Raja Berperlembagaan di mana amanah yang baginda galas adalah diperuntukkan oleh Perlembagaan. Baginda semua juga tertakluk kepada kedaulatan undang-undang dan perlu patuh kepada peruntukan-peruntukan Perlembagaan.”

Itu antara ‘nasihat‘ Hamid dan Shamrahayu kepada Agong dan Raja-Raja Melayu. Kedua-duanya bukan calang-calang orang dalam dunia perundangan dan isu Perlembagaan.

Bagi kedua-duanya tidak salah Yang di-Pertuan Agong menyampaikan pandangan kepada kerajaan, namun lebih tepat lagi baginda perlu mendengar nasihat Perdana Menteri dan Peguam Negara.

“Dalam kata lain, adalah lebih tepat untuk baginda menurut nasihat Perdana Menteri dan Peguam Negara yang berkuasa pada masa ini dan pada ketika-ketika tertentu baginda boleh menyampaikan pandangan kepada Kerajaan.

Hamid pernah menjadi Ketua Hakim Negara yang banyak terbabit dalam tafsiran Perlembagaan ketika membuat keputusan, sementara Shamrahayu banyak membuat kajian berhubung hal-hal kenegaraan dan Perlembagaan Persekutuan, selain pernah memberi taklimat kepada Majlis Raja-Raja berhubung Statut Rom.

Dan, akhir sekali tuan-tuan lembu ini sedang membilang hari untuk berhadapan lagi dengan hakim atas tuduhan jenayah yang dilakukan ketika mereka mentadbir negara.

Siapakah tuan kepada lembu-lembu ini? Tidak lain adalah Presiden PKR Anwar Ibrahim, Presiden UMNO Zahid Hamidi dan bekas Perdana Menteri, Najib Razak, dan pemimpin-pemimpin parti yang mereka ajak sama memegang tali untuk mengheret anda.

Kepada ahli PKR dan UMNO – mereka inilah yang menjadikan anda semua lembu. Jika tidak mahu anda terus dianggap sebagai lembu, maka lakukan sesuatu supaya tuan anda itu mendapat pengajaran.

Rakyat sudah semakin celik, rakyat melihat permainan Anwar, Zahid dan Najib hanya politik semata-mata. Tepat sekali rakyat sudah tahu mereka tidak boleh hidup aman di bawah pentadbiran kluster yang dituduh melakukan jenayah – tidak amanah, menyeleweng, menggelapkan wang negara, menyalahguna kuasa.

Tok Akhi

p/s
Lembu yang tidak ada fikiran pun kadang-kadang menanduk tuannya, apa lagi ahli UMNO dan PKR yang dianugerah otak dan boleh berfikir, tidak sepatutnya menjadi lembu bodoh. Beberapa hari lagi dah nak raya korban!

Ini adalah pendapat penulis dan tidak semestinya pandangan Agenda Daily


Kes profil tinggi buktikan ketabahan SPRM jalankan siasatan, kata Azam

Keputusan Mahkamah Persekutuan baru-baru ini yang melibatkan Datuk Seri Najib Razak menjadi bukti perjuangan panjang pegawai dan kakitangan Suruhanjaya Pencegahan Rasuah Malaysia (SPRM) dalam membongkar kes berprofil tinggi.

Tanpa merujuk secara khusus kepada kes bekas Perdana Menteri itu, Pesuruhjaya SPRM Tan Sri Azam Baki berkata pegawai dan kakitangan agensi itu menghadapi pelbagai cabaran untuk memastikan pesalah dibawa ke muka pengadilan.

Bagaimanapun, katanya gabungan perisikan secara berkesan adalah kunci kepada penyiasatan yang berjaya.

“Contoh yang boleh dilihat adalah beberapa kes profil tinggi yang masih dibicarakan di mahkamah serta kes yang baharu diputuskan oleh Mahkamah Persekutuan baru-baru ini.

“Ini berlaku selepas perjuangan yang panjang untuk SPRM, kerja keras kami untuk menyiasat kes-kes yang rumit, mendapatkan semula aset negara serta untuk membantu dalam pendakwaan telah membuahkan hasil, malah kerja masih diteruskan,” katanya menurut Utusan.

Beliau berkata demikian dalam ucaptama pada pembukaan persidangan antarabangsa bertemakan ‘Mencapai Matlamat Pembangunan Mampan Menerusi Ketelusan Kewangan’ di Persidangan Antarabangsa ke-12 Kriminologi Kewangan di Universiti Cambridge, United Kingdom baru-baru ini.

Pada 23 Ogos lalu, Mahkamah Persekutuan mengekalkan sabitan dan hukuman penjara 12 tahun serta denda RM12 juta terhadap Najib setelah didapati bersalah dalam kes penyelewengan RM42 juta dana SRC International.

Setelah keputusan itu dibuat, Najib terus dihantar menjalani hukuman di Penjara Kajang.

Mengulas lanjut, Azam turut mengambil kesempatan mengucapkan terima kasih kepada semua pegawai dan kakitangan SPRM atas integriti dan ketabahan mereka menghadapi tekanan yang luar biasa.

“Sebagai orang yang menjaga integriti, tadbir urus yang baik dan anti-rasuah, kita perlu berdiri teguh di samping keazaman yang sempurna dan ketabahan dalam menegakkan amanah dan tanggungjawab tidak kira apa pun cabaran yang kita hadapi, tanpa rasa takut atau pilih kasih,” katanya.

Azam juga berkaya birokrasi yang melampau dan ketiadaan ketelusan dalam proses perolehan kerajaan dilihat boleh menyumbang ‘aktiviti gelap’ antara sektor swasta dan pegawai yang korup.

Katanya jenayah kewangan masih berleluasa dan menyumbang kepada aktiviti haram yang berterusan seperti isu alam sekitar serta ketirisan dalam perolehan kerajaan untuk pembangunan negara.

Beliau menegaskan jenayah kewangan dan rasuah boleh menimbulkan ancaman kepada keselamatan negara, pembangunan ekonomi yang stabil, kelestarian alam sekitar.

“Ketelusan perlu diterapkan dalam kitaran perolehan yang melibatkan proses penilaian bekalan, peruntukan belanjawan, tawaran dan tender terbuka, pelaksanaan kontrak serta pengauditan dalam usaha untuk mencegah rasuah,” katanya.


Anwar patut tanya apa nilai UMNO Zahid bawa dalam kerajaan, kata KJ

Perdana Menteri, Datuk Seri Anwar Ibrahim patut melihat kembali apa nilai yang dibawa oleh Datuk Seri Ahmad Zahid Hamidi dan partinya, UMNO dalam kerajaan perpaduan hari ini.

Bekas menteri kesihatan, Khairy Jamaluddin membangkitkan perkara itu dalam program The Breakfast Grill, BFM hari ini.

“Saya percaya perdana menteri memerlukan kerajaan yang stabil dan untuk mewujudkan kerajaan yang stabil itu beliau perlu mempunyai rakan gabungan…gabungan pasca pilihan raya dalam kes ini yang boleh menambah nilai kepada kerajaannya.

“Persoalan yang perlu ditanya oleh perdana menteri sendiri, adakah UMNO dan Zahid menambah pada nilai kerajaannya?” katanya.

Khairy berkata beliau percaya Anwar mahukan kerajaan yang stabil namun perkembangan semasa dalam parti rakan sekutunya, UMNO itu jelas memberi kesan kepada Pilihan Raya Negeri (PRN) tidak lama lagi.

“Saya tidak mahu menyatakan ini dari sudut kepentingan peribadi, tetapi saya akan menjawab soalan ini dengan memberi tumpuan kepada keputusan yang telah dibuat dan bukannya mereka yang digantung atau dipecat.

“Ya, saya fikir UMNO akan terjejas, kerana saya rasa orang ramai memberi reaksi yang sangat negatif terhadap keputusan yang dibuat oleh Zahid,” katanya yang dipecat UMNO, Jumaat lalu.

Selain Khairy, turut dipecat bekas Pengerusi UMNO Selangor, Tan Sri Noh Omar.

Menyentuh soal keinginannya untuk bertanding bagi jawatan Presiden UMNO sebelum ini, Khairy berkata beliau hanya mahukan satu pertandingan yang terbuka.

“Secara peribadi, saya hanya mahukan pertandingan terbuka kerana hakikatnya beliau menjadi pengerusi ketika parti mengalami kekalahan paling buruk dalam pilihan raya…dan apa yang saya mahu sangat mudah.

“Jika Pak Lah (Tun Abdullah Ahmad Badawi) diminta berundur sebagai presiden selepas kami kehilangan majoriti dua pertiga di Parlimen, jika Najib (Datuk Seri Najib Razak) diminta berundur selepas pilihan raya 2018…paling tidak anda boleh lakukan, jika anda tidak mahu berundur…sekurang-kurangnya membuka pemilihan parti secara terbuka dan biarkan ahli membuat keputusan,” katanya lagi.


Lantikan Zahid sebagai TPM bukti kerajaan baharu bersih

Menjelang pengumuman barisan Kabinet kerajaan baharu Pakatan Harapan (PH) dan Barisan Nasional (BN) petang ini, spekulasi berhubung lantikan Datuk Seri Ahmad Zahid Hamidi juga semakin kuat selepas beberapa laporan media menyifatkan lantikan tersebut penting demi kelangsungan masa depan Perdana Menteri (PM).

Sememangnya lantikan Zahid sebagai Timbalan Perdana Menteri (TPM) boleh dianggap sebagai simbol kejayaan sebuah kerajaan baharu yang bersih dan berintegriti dibentuk oleh Datuk Seri Anwar Ibrahim, ia pasti sangat membanggakan pengundi DAP dan juga UMNO khususnya.

Menurut laporan Malaysiakini, sumber UMNO mengesahkan lantikan Zahid sebagai TPM hampir menjadi kenyataan walaupun terdapat kritikan daripada pertubuhan bukan kerajaan (NGO) yang pro-pembangkang.

Laporan media tersebut juga mendedahkan Zahid dicalonkan parti tersebut untuk memegang jawatan berkenaan selaras dengan kedudukannya selaku ketua parti.

“Hampir pasti presiden UMNO akan jadi Timbalan Perdana Menteri, insya-Allah. Itu saja saya boleh cakap,” kata sumber Malaysiakini itu.

Jika ia menjadi kenyataan, Zahid akan menjawat tugas sebagai TPM buat kali kedua.

Namun, langkah meletak Zahid sebagai pemimpin nombor dua dalam kerajaan dipimpin oleh cikgunya juga akan memberi kelebihan kerana sudah pasti usaha PH selama ini melawan rasuah dapat direalisasikan.

Malah, usaha dan reformasi yang dilaungkan oleh Anwar selama berkempen dalam ceramah Pilihan Raya Umum Ke-15 (PRU-15) tidak akan sia-sia kerana Zahid juga seorang ahli politik yang bersih kerana masih belum dijatuhi hukuman penjara ketika ini.

Umum mengetahui Zahid sebagai Presiden UMNO turut berjuang bermati-matian melawan rasuah sehingga pesalah dalam rasuah 1Malaysia Development Berhad (1MDB) berjaya dihukum penjara kerana kesungguhan parti membersihkan perasuah yang mencuri duit rakyat sebelum ini.

Senarai Kabinet dijangka akan diumumkan Anwar petang nanti selepas mendapat perkenan Yang di-Pertuan Agong.


Annuar Musa dikompaun langgar SOP melawat rumah Pak Lah

Selepas dikritik susulan lawatan ke kediaman bekas Perdana Menteri Tun Abdullah Ahmad Badawi baru-baru ini, Tan Sri Annuar Musa mengesahkan sudah menerima kompaun daripada Polis Diraja Malaysia (PDRM) kerana melanggar prosedur operasi standard (SOP) perintah kawalan pergerakan (PKP).

Dalam satu kenyataan, Pejabat Menteri Wilayah Persekutuan berkata kompaun yang dikenakan terhadap Annuar akan dibayar secepat mungkin.

“Berkaitan kunjungan Annuar ke Bait Badawi (kediaman Abdullah) pada Sabtu 10 Julai lalu, beliau telah menerima kompaun daripada Polis Diraja Malaysia (PDRM) dan akan menjelaskan kompaun tersebut secepat mungkin,” kata kenyataan itu.

Pada Sabtu, Annuar berkongsi gambar berjunjung ke kediaman Abdullah yang kemudiannya menjadi tular di media sosial.

Bagaimanapun tidak lama kemudian Annuar memadam ciapan tersebut ketika akaun media sosialnya diserang tanpa henti oleh netizen yang kecewa serta tidak berpuas hati dengan tindakannya.

“Hari ini kami suami isteri ambil peluang ziarah Tun Abdullah Badawi dan Tun Jeane Abdullah di kediaman mereka di Bait Badawi di Kuala Lumpur.

“Lebih dua jam bersama dan makan tengah hari masakan Tun Jeane. Semoga Allah SWT sentiasa merahmati Pak Lah seisi keluarga,” ciapnya pada 10 Julai.


59 kematian catatan tertinggi, jangkitan catat rekod baharu 6,806

Jangkitan baharu Covid-19 di seluruh negara dalam tempoh 24 jam sehingga 12 tengah hari tadi mencanak lagi kepada 6,806, berbanding 6,075 kes yang dilaporkan semalam, menjadikan kes aktif dengan kebolehjangkitan kini 50,171.

Pada masa sama, Ketua Pengarah Kesihatan, Tan Sri Dr Noor Hisham Abdullah berkata, dalam tempoh itu 59 kematian dicatat sekali gus menjadi kes tertinggi direkodkan sejak wabak Covid-19 melanda negara awal tahun lalu.

“Sebanyak 59 kes kematian dari seluruh negara telah dilaporkan kepada CPRC Kebangsaan pada hari ini, menjadikan kumulatif kes kematian seluruh negara adalah sebanyak 2,099 kes.

“Kes-kes kematian pada hari ini melibatkan 14 kes di Johor, Selangor (10), lapan (8) kes di Wilayah Persekutuan Kuala Lumpur, enam (6) kes di Kelantan, masing-masing empat (4) kes di Negeri Sembilan dan Melaka, masing-masing tiga (3) kes di Kedah, Perak, dan Terengganu, dua (2) kes di Sarawak, serta masing-masing satu (1) kes di Sabah dan Pulau Pinang,” katanya hari ini.

Selangor terus menjadi negeri kritikal dengan mencatatkan 2,277 kes baharu, diikuti Kuala Lumpur (655), Johor (615), dan Sarawak (608).

Beliau berkata, 24 kluster baharu juga dikesan menjadikan 528 kluster masih aktif, sementara 1,438 lagi telah tamat.


Peruntukan RM300,000 bakul makanan kepada Ahli Parlimen diberi hari ini

Kerajaan hari ini mula menyalurkan peruntukan sebanyak RM300,000 kepada setiap Ahli Parlimen, termasuk pembangkang, bagi menjayakan Program Bantuan Bakul Makanan.

Dalam satu kenyataan, Pejabat Perdana Menteri berkata bagi kawasan Parlimen Gerik dan Batu Sapi, peruntukan akan disalurkan melalui Pejabat Daerah dan Tanah Hulu Perak, dan Majlis Perbandaran Sandakan.

“Peruntukan ini (RM300,000) telah disalurkan kepada semua Ahli Parlimen bermula hari ini,” kata kenyataan itu.

Sebelum ini, Perdana Menteri Tan Sri Muhyiddin Yassin mengumumkan peruntukan RM300,000 kepada semua Ahli Parlimen, termasuk di blok pembangkang, bagi membantu rakyat yang terkesan dengan pandemik Covid-19.

“Susulan pengumuman Pakej Perlindungan Rakyat dan Pemulihan Ekonomi (PEMULIH) oleh Perdana Menteri pada 28 Jun 2021, program Bantuan Bakul Makanan sedia ada akan diteruskan dan akan dipertingkatkan bagi memenuhi keperluan golongan yang terkesan,” kata kenyataan itu.

Peruntukan itu bagi memperkasakan program bantuan berkenaan selain memastikan pelaksanaannya lebih terangkum dan efektif kepada kumpulan sasar di seluruh negara.


Tender meriam: Timbalan Menteri Pertahanan lapor Rafizi kepada polis

Timbalan Menteri Pertahanan Datuk Seri Ikmal Hisham Abdul Aziz membuat laporan polis terhadap Timbalan Presiden PKR Rafizi Ramli berhubung dakwaan fitnah berkaitan tender pembelian aset meriam yang disiarkan dalam Facebooknya.

Laporan itu dibuat Setiausaha Sulit Kanan beliau, Mohammad Iskandar Idris di Ibu Pejabat Polis Daerah Dang Wangi.

Ikmal Hisham berkata, laporan itu dibuat susulan tindakan Rafizi yang memuat naik satu artikel dalam Facebooknya semalam bertajuk ‘Batal Niat Surat Anugerah Kontrak Meriam SPH Kepada Syarikat Ada Kaitan Anak Menteri’ yang mengaitkan nama Ahli Parlimen Tanah Merah itu dengan sebuah syarikat.

Beliau yang juga Ahli Parlimen Tanah Merah daripada Perikatan Nasional (PN) berkata artikel itu adalah satu fitnah dan pembohongan yang bertujuan politik bagi mencemarkan nama baiknya.

“Sebagai Timbalan Menteri Pertahanan, saya sama sekali tidak mempunyai kuasa dalam menentukan atau mempengaruhi pemilihan syarikat di dalam mana-mana perolehan kementerian.

“Ini memandangkan Kementerian Pertahanan telah menetapkan setiap perolehan aset dan kelengkapannya yang baharu mempunyai proses kerja yang perlu dipatuhi dan perlu diperakukan oleh pengguna sendiri iaitu Tentera DaratMalaysia (TDM), Tentera Laut Diraja Malaysia (TLDM) atau Tentera Udara Diraja Malaysia (TUDM) sebelum sebarang perolehan dilaksanakan.

“Ini seterusnya dikemukakan kepada agensi pusat seperti Unit Perancang Ekonomi, Jabatan Perdana Menteri dan Kementerian Kewangan untuk kelulusan perolehan,” katanya dalam kenyataan hari ini.

Ikmal Hisham berkata apa yang dikatakan Rafizi dalam artikel itu juga adalah tohmahan yang bertujuan merosakkan nama baik beliau dan menyemarakkan kebencian orang awam terhadapnya.

Katanya beliau menyerahkan kepada pihak polis dan Suruhanjaya Komunikasi dan Multimedia untuk menyiasat serta mendakwa Rafizi melalui peruntukan undang-undag sedia ada.

“Pada masa sama sekali lagi saya tegaskan, apa yang dinyatakan oleh beliau adalah satu fitnah dan tohmahan yang bermotif politik apatah lagi dalam keadaan negara dijangka mengadakan Pilihan Raya Umum Ke-15 tidak lama lagi.

“Saya juga bersedia bekerjasama dalam sebarang siasatan yang dijalankan oleh mana-mana agensi khususnya Suruhanjaya Pencegahan Rasuah Malaysia (SPRM),” katanya.


Individu tinggal mayat budak dua tahun lepas nahas bukan suami isteri

Polis mengesahkan dua individu yang ditahan susulan tindakan mereka melarikan diri dan meninggalkan mayat seorang kanak-kanak lelaki berusia dua tahun selepas terbabit dalam nahas di Jalan Sungai Kelamah, Jelai, Gemas, dekat sini, Ahad lalu bukan pasangan suami isteri.

Bagaimanapun, hanya wanita terbabit sahaja ibu kepada kanak-kanak yang tercampak di atas jalan raya ketika nahas.

Malah, ketika nahas berlaku lelaki dan wanita itu yang turut melarikan kenderaan pacuan empat roda pengguna yang mahu membantu mereka selepas nahas itu juga mempunyai rekod jenayah.

Ketua Polis Daerah Tampin Superintendan Anuwal Ab Wahab berkata lelaki itu berusia 30 tahun manakala wanita yang berusia 27 tahun itu merupakan ibu kepada kanak-kanak lelaki berkenaan yang menaiki kereta Proton Iswara pada hari kejadian.

“Kanak-kanak itu tercampak di tengah jalan dan digilis oleh sebuah kenderaan yang tidak dapat dikenal pasti akibat kemalangan tersebut,” katanya.

Beliau berkata pasangan tersebut positif dadah setelah lalui ujian air kencing, selain lelaki itu turut mempunyai rekod jenayah lampau termasuk 14 kesalahan narkotik manakala wanita tersebut mempunyai satu rekod kesalahan narkotik.

Katanya lelaki berkenaan direman selama empat hari bermula Isnin lalu dan akan didakwa mengikut Seksyen 39A(1) Akta Dadah Berbahaya (ADB) 1985 sehingga esok manakala bagi kesalahan mencuri kenderaan pula reman akan dimohon esok manakala wanita itu pula hanya dikenakan reman selama sehari bagi membantu siasatan.

Semalam media melaporkan kedua-dua suspek meninggalkan mayat seorang kanak-kanak lelaki selepas mereka terlibat dalam kemalangan kira-kira pukul 11.30 malam di Jalan Sungai Kelamah, Jelai, Gemas, dekat sini, pada 26 Jun lepas.

Kedua-dua suspek difahamkan melarikan diri dari lokasi kejadian menggunakan sebuah kereta pacuan empat roda milik pengguna jalan raya lain yang ingin membantu mereka.

Pasangan itu telah ditahan di rumah mereka di Felda Bukit Jalor pada jam 4.30 pagi dan polis menemukan dadah dalam kenderaan yang dipandu lelaki berkenaan.


Isi rumah 3 anak dan gaji bawah RM2,500 layak dapat bantuan RM2,000

Keluarga dengan isi rumah memiliki tiga orang anak dan berpendapatan bawah RM2,500 layak untuk memohon bantuan sebanyak RM2,000 yang akan disediakan kerajaan.

Menteri Kewangan Senator Tengku Datuk Seri Zafrul Tengku Abdul Aziz mengumumkan bantuan tersebut akan disalurkan dibawah Bantuan Keluarga Malaysia (BKM) merupakan peningkatan berbanding RM1,800 iaitu kadar tertinggi di bawah Bantuan Prihatin Rakyat (atau BPR) sebelum ini.

“RM2,000 bantuan one-off tertinggi untuk isi rumah tiga orang anak atau lebih dengan pendapatan kurang dari RM2,500 sebulan,” katanya di Dewan Rakyat hari ini.

Sebagai pembaharuan untuk tahun hadapan, kerajaan juga akan memberi bantuan tambahan sebanyak RM500 lagi kepada ibu atau bapa tunggal yang mempunyai anak tanggungan dan berpendapatan bulanan sehingga RM5,000.

Dalam pada itu, Tengku Zafrul semasa membentang Bajet 2022 berkata, bantuan tambahan sebanyak RM300 lagi turut diberikan kepada isi rumah warga emas.

“Ini bermakna, kepada ibu atau bapa tunggal dengan tiga anak atau lebih, layak mendapat BKM maksimum sebanyak RM2,500.

“Secara keseluruhan, BKM akan memanfaatkan lebih 9.6 juta penerima dengan peruntukan 8.2 bilion ringgit iaitu peningkatan berbanding 8.6 juta penerima dengan peruntukan 7 bilion ringgit di bawah BPR,” jelasnya.

Berhubung bantuan yang disalurkan oleh Jabatan Kebajikan Masyarakat, Tengku Zafrul berkata, syarat kelayakan kebajikan akan dinaikkan kepada Paras Garis Kemiskinan Makanan 2019 iaitu RM1,169 berbanding PGK 2016 iaitu RM980 sebelum ini.

“Usaha meluaskan liputan perlindungan sosial ini adalah selaras dengan komitmen Kerajaan bagi memastikan bantuan yang sampai ke tangan mereka yang memerlukan, turut mengambil kira kenaikan kos sara hidup semasa.

“Oleh itu, dengan kenaikan ini, lebih ramai akan menikmati faedah bantuan kebajikan di bawah JKM dengan peruntukan tambahan 200 juta ringgit.

“Secara keseluruhan, 2.4 bilion ringgit disediakan bagi penyaluran bantuan kebajikan untuk manfaat lebih 440 ribu isi rumah memerlukan,” katanya.


Tak logik 10,000 warga Malaysia terkandas di Thailand: Wisma Putra

Kementerian Luar (Wisma Putra) hari ini menegaskan dakwaan terdapat 10,000 orang rakyat Malaysia masih berada di Thailand secara tidak sah atau tinggal lebih masa adalah tidak berasas sama sekali dan jika pun ada, jumlahnya adalah jauh lebih kecil.

Wisma Putra berkata sejak Perintah Kawalan Pergerakan (PKP) dilaksanakan pada Mac 2020, Kementerian dan Konsulat Jeneral Malaysia di Songkhla telah menghulurkan bantuan kepada lebih 2,439 warga Malaysia yang berhasrat untuk pulang ke tanah air, lapor Bernama.

“Berdasarkan rekod Konsulat Jeneral, sehingga kini, hanya terdapat 72 warganegara Malaysia yang berdaftar dengan pihak Konsulat Jeneral dan memegang Pas Sempadan.

“Bilangan ini adalah sebahagian daripada 444 warganegara Malaysia yang telah mendaftarkan diri dengan pihak Konsulat Jeneral,” jelas kenyataan itu.

Kenyataan itu mengulas laporan media tempatan yang mendakwa lebih 10,000 rakyat Malaysia terperangkap di Thailand dan menjadi pendatang asing tanpa izin (PATI) kerana pas sempadan mereka telah tamat tempoh.

Media melaporkan keadaan itu berlaku kerana mereka memasuki negara jiran itu sebelum pelaksanaan PKP pada Mac 2020 dan gagal pulang ke tanah air disebabkan pintu sempadan ditutup.

Kementerian berkata Kerajaan Thailand pada Februari 2021 telah mengumumkan semua warganegara asing yang memegang visa pelancong atau visa jangka pendek untuk meninggalkan negara itu atau akan dikenakan penalti sekiranya mereka gagal berbuat demikian.

“Lanjutan daripada itu, Konsulat Jeneral Malaysia di Songkhla, Thailand telah membantu daripada segi pembaharuan Pasport Malaysia Antarabangsa (PMA) bagi warganegara Malaysia yang berhasrat untuk memohon pelanjutan tempoh visa di Thailand.

“Manakala Sijil Perakuan Cemas telah dikeluarkan kepada pemegang Pas Sempadan yang telah luput bagi membolehkan mereka kembali ke Malaysia,” katanya.

Warganegara Malaysia di Thailand yang terkesan akibat penutupan sempadan kedua-dua negara dan memegang dokumen perjalanan yang telah luput dinasihatkan untuk hadir ke Pejabat Konsulat Jeneral Malaysia di Songkhla bagi membolehkan pihak konsulat menghulurkan bantuan konsular yang sewajarnya.

Sebarang pertanyaan lanjut mengenai perkara ini boleh dikemukakan secara terus kepada Konsulat Jeneral Malaysia di Songkhla di talian (6674) 311 062 / 316 274 ataupun Email [email protected].


98 keluarga di Gua Musang diancam banjir pindah ke PPS

Sembilan puluh lapan keluarga terpaksa meninggalkan kediaman mereka apabila air Sungai Chiku di Gua Musang, Kelantan, melimpahi tebingnya berikutan hujan lebat semalam (7 Oktober 2022).

Keluarga yang terjejas adalah dari Chiku 1 dan 2, dan telah mendapat perlindungan di pusat pemindahan sementara (PPS) di SK Chiku 2, Gua Musang.

Pengarah Jabatan Bomba dan Penyelamat Kelantan Zainal Madasin berkata, mangsa termasuk kanak-kanak dipindahkan ke pusat berkenaan secara berperingkat semalam sehingga lewat malam tadi.

“Mereka telah diminta mengosongkan kediaman masing-masing selepas Sungai Chiku yang terletak berhampiran dengan kampung mereka melimpah,” kata Zainal hari ini.

Bagaimanapun, mangsa mula pulang ke rumah pagi tadi memandangkan paras air sudah surut.

“Kami akan terus memantau kawasan itu bagi mengelak sebarang kejadian tidak diingini,” katanya.

Terdahulu, Jabatan Meteorologi Malaysia (MetMalaysia) mengeluarkan amaran sebahagian besar negeri di Semenanjung, selain Sabah dan Sarawak, diramal hujan berterusan dan ribut petir bermula hari ini hingga Isnin ini.

Laporan MetMalaysia yang dikongsi Agensi Pengurusan Bencana Negara (NADMA) meramalkan sebahagian besar negeri di Semenanjung, termasuk Kelantan, akan mengalami keadaan cuaca itu.


PAS Selangor terbuka terima Noh, ahli UMNO

PAS Selangor terbuka menerima bekas Pengerusi UMNO Selangor, Tan Sri Noh Omar menyertai parti itu.

Setiausahanya, Roslan Shahir Mohd Shahir berkata meskipun tiada pelawaan secara rasmi daripada PAS setakat ini namun beliau yakin Noh mampu membantu Perikatan Nasional (PN) untuk menawan kembali negeri itu.

“Konsep naratif politik PAS adalah penyatuan ummah dan kita bersedia untuk menerima pemimpin UMNO bersama-sama Pas dalam perjuangan ini,” katanya, lapor Sinar Harian.

Roslan berkata dua bekas pemimpin UMNO iaitu Datuk Seri Shahidan Kassim dan Datuk Seri Ismail Abd Muttalib yang bertanding di Parlimen mewakili PAS masing-masing menang pada Pilihan Raya Umum ke-15 lalu.

“PAS bersedia buka pintu jika hal ini berlaku di Selangor, kita yakin dapat perkuat dan mantapkan parti untuk menumbangkan PH,” katanya.

Menurutnya gelombang kemasukan ahli UMNO ke dalam PAS juga semakin ketara sejak akhir-akhir ini.

“Baru-baru ini seorang Naib Ketua UMNO Cawangan dan beberapa ahli lain di Sabak Bernam menyertai PAS dan kita telah meluluskan keahlian mereka.

“Kami mengajak rakyat di negeri ini supaya bersama-sama berubah memilih PAS dan PN untuk mengambil alih kerajaan Selangor,” katanya.


Hentikan agenda peribadi, fokus pulihkan negara bersama

Armada Bersatu menyeru kepada segenap pihak supaya meletakkan fokus kepada agenda pengurusan Covid-19 dan pemerkasaan ekonomi daripada berpencak untuk menimbulkan sentimen politik yang memecah belahkan agenda pemulihan negara.

Ketua Penerangannya, Mohd Ashraf Mustaqim Badrul Munir berkata, usaha sekarang adalah untuk bekerjasama dengan sesiapa pun atas faktor keselamatan dan kesihatan rakyat dan bukan masanya untuk ‘politiking’ dan mengejar agenda peribadi.

“Armada yakin bahawa satunya jalan keluar secara bersama dalam situasi semasa yang semakin menunjukkan kesan positif atas segenap hasil usaha pentadbiran Tan Sri Muhyiddin Yassin bersama barisan Kabinet, penjawat awam dan barisan hadapan.

“Dengan kerjasama yang baik segenap lapisan masyarakat adalah dengan memberi fokus menjayakan strategi Pelan Pemulihan Negara yang telah diumumkan Perdana Menteri baru-baru ini,” katanya dalam satu kenyataan hari ini.

Jelasnya, pelan ini disokong pengalaman kerajaan sebelum ini yang pernah berjaya (PKP 1.0, 2020) selain kejayaan semasa pengurusan kerajaan Perikatan Nasional (PN) dalam inisiatif pemberian vaksin yang kini telah telah pun melebihi 200,000 pemberian vaksin sehari selama tiga hari berturut-turut (kira-kira 18,000 pemberian dos vaksin dalam satu jam.

“Perdana Menteri dalam pada masa yang sama secara jelas menyatakan kesediaan dan komitmen pihak kerajaan PN untuk memberi laluan kepada ‘pemuliharaan amalan demokrasi’ dengan menjunjung titah Duli Yang Maha Mulia Yang Di Pertuan Agong (YDPA) dan Raja-Raja Melayu untuk membuka sidang Parlimen.

Bagaimanapun katanya, apa yang wajar dipertimbangkan oleh rakyat adalah kesedaran sejauh mana keihklasan pembangkang untuk menggunakan sidang Parlimen bertepatan dengan iltizam Majlis Raja-Raja Melayu selaras dengan hasrat Perdana Menteri juga yang telah lebih awal mengemukakan agenda untuk menjayakan sidang Parlimen (terdahulu sebelum Raja-Raja bertitah pada sesi pembentangan Pelan Pemulihan Negara).

“Kita secara jelas memahami bahawa Ordinan Darurat Pandemik yang dijalankan serta diluluskan Tuanku adalah selaras dengan hasrat terkini Majlis Raja-Raja Melayu untuk mengelakkan terjadinya birokrasi dalam hasrat memulihkan negara dari situasi pandemik.

“Dan peranan itu telah mengambil tempat sebaiknya utamanya dalam proses pengurusan dan pemberian vaksin di mana berdasarkan data semasa, menunjukkan Malaysia adalah negara terbaik Asia dalam pemberian vaksin,” katanya.

Tambahnya lagi, kerana itu pembukaan Parlimen ini perlu diberi perhatian untuk dibulatkan tekad serta agenda demi rakyat dan juga pemulihan negara atas kesungguhan membantu semak dan imbang dalam menjayakan Pelan Pemulihan Negara.

“Bukan untuk kepentingan kuasa sebegitu dalam membantu menyelamatkan nasib individu tertentu yang tampaknya semakin risau dijangka bertamu di sebalik tirai besi,” tegasnya.

Terdahulu, Muhyiddin dalam perutusan Pelan Pemulihan Negara berkata sidang Parlimen boleh diadakan sekitar September atau Oktober dengan mengikut prosedur operasi standard (SOP) yang ditetapkan.


DAP sahkan bakal ada Ketua Menteri Pulau Pinang baharu, masih bincang calon

Seorang ketua menteri (KM) yang baharu akan dilantik jika Pakatan Harapan (PH) berjaya mempertahankan kemenangan pada Pilihan Raya Negeri (PRN) Pulau Pinang.

Setiausaha Agung DAP Loke Siew Fook mengesahkan perbincangan calon KM Pulau Pinang dimuktamadkan lagi, ia menguatkan lagi spekulasi sebelum ini bakal ada calon baharu yang akan menggantikan Chow Kon Yeow.

“Calon (ketua menteri) masih belum dimuktamatkan, tetapi ia akan dibincangkan dalam beberapa hari lagi,” katanya dipetik laporan FMT hari ini.

Loke ditanya wartawan mengenai khabar angin berhubung Ahli Parlimen Puchong Gobind Singh Deo yang bakal dicalonkan ke jawatan itu.

Sementara itu, Loke berkata DAP akan menggunakan strategi berbeza untuk berdepan pilihan raya bagi memaksimumkan peluang menang dan memastikan kepimpinan yang teguh di Pulau Pinang.

“Jawatankuasa eksekutif pusat akan bertemu tidak lama lagi bagi membincangkan pendekatan kami,” katanya.

Terdahulu, Timbalan Presiden Gerakan Oh Tong Keong menggesa KM Pulau Pinang, Kon Yeow dan Pengerusi DAP Lim Guan Eng untuk berterus terang mengenai calon KM kerana seseorang calon akan menentukan masa depan pembangunan negeri itu.

Pada Sabtu lalu, Ahli Parlimen Tasek Gelugor Datuk Wan Saiful Wan Jan berkata ada khabar angin mengatakan Steven Sim berhasrat menjadi KM yang baharu tetapi dakwaan itu dinafikan Loke.


FDA tambah amaran risiko Moderna, Pfizer

Pentadbiran Makanan dan Ubat-Ubatan (FDA) Amerika Syarikat (AS) hari ini memasukkan amaran tambahan risiko radang jantung ke dalam senarainya bagi vaksin mRNA – Moderna dan Pfizer-BioNTech.

Amaran itu menyatakan laporan kejadian buruk setelah vaksinasi – terutamanya selepas dos kedua – menunjukkan peningkatan risiko miokarditis atau keradangan otot jantung dan perikarditis atau keradangan tisu di sekitar jantung.

Miokarditis adalah keradangan otot jantung biasanya disebabkan oleh virus. Gejala -gejala dan masalah yang mungkin berlaku bergantung kepada tahap keterukan jangkitan. Secara amnya ramai orang yang menghidap miokarditis sembuh sepenuhnya, tetapi ia boleh menjadi masalah yang serius dan juga kematian dalam beberapa kes.

Perikarditis pula adalah keadaan di mana terjadi pembengkakan dan peradangan pada perikardium jantung. Perikardium merupakan dua lapis selaput berisi cairan yang menyelimuti bahagian luar jantung.

FDA dalam kenyataannya berkata kemas kini amaran itu adalah susulan tinjauan maklumat dan perbincangan yang meluas Jawatankuasa Penasihat Pelaksanaan Imunisasi Pusat Pengendalian dan Pencegahan Penyakit (CDC) AS, Rabu lalu.

Pada akhir minggu kedua bulan Jun, lebih daripada 1,200 kes miokarditis atau perikarditis telah dilaporkan ke Sistem Pelaporan Tindak Balas Vaksin AS.

Menurut FDA, kes-kes tersebut dilaporkan lebih tinggi berlaku kepada lelaki dan pada minggu selepas dos vaksin kedua diambil.

Sehingga kini Pfizer dan Moderna belum mengeluarkan sebarang kenyataan.

Pada 19 Jun lalu, Ketua Pengarah Kesihatan Tan Sri Dr Noor Hisham Abdullah dalam kenyataannya berkata tidak ada sebarang kes miokarditis dan perikarditis susulan penggunaan vaksin Covid-19 jenis mRNA dikesan di Malaysia setakat ini.

Beliau berkata Bahagian Regulatori Farmasi Negara (NPRA) telah menjalankan penilaian risiko ke atas isu keselamatan berkaitan perkara itu berdasarkan maklumat yang diperoleh daripada badan-badan regulatori dan rujukan antarabangsa.

“Kementerian Kesihatan Malaysia (KKM) merumuskan bahawa profil keselamatan vaksin ini kekal positif dan penggunaannya dalam Program Imunisasi Covid-19 Kebangsaan tidak terjejas. Manfaat semasa bagi pemberian vaksin ini adalah jauh melebihi risikonya,” katanya.


PN hantar 3 soalan untuk Anwar jawab di Parlimen

Perikatan Nasional (PN) menghantar tiga soalan untuk dijawab Perdana Menteri, Datuk Seri Anwar Ibrahim pada sesi pertanyaan di Dewan Rakyat minggu depan termasuk satu soalan menyentuh isu kalimah Allah.

Sekretariat Parlimen PN dalam satu kenyataan hari ini memaklumkan soalan itu dihantar kepada setiausaha Dewan Rakyat pada 1 Jun 2023 untuk dimasukkan ke dalam Aturan Urusan Mesyuarat pada 6 Jun, 2023.

Menurut kenyataan itu, soalan berkait isu kalimah Allah dikemukakan Ahli Parlimen Kota Bharu, Datuk Seri Takiyuddin Hassan yang juga bekas menteri Parlimen dan undang-undang.

Walau bagaimana pun, semua soalan yang dihantara akan dipilih dan disenarai pendek sebelum dijawab oleh perdana menteri pada sesi pertanyaan setiap Selasa itu.

Dalam soalannya, Takiyuddin meminta perdana menteri memperincikan proses kerajaan menarik balik rayuan di mahkamah berhubung kes kalimah Allah, baru-baru ini.

“Bilakah tarikh rundingan dan rujukan kepada Majlis Raja-Raja Melayu, sama ada sebelum atau selepas tindakan kerajaan menarik balik rayuan kes terhadap keputusan Mahkamah Tinggi.

“Bagaimanakah kaedah rujukan kerajaan dengan Majlis Raja-Raja Melayu dalam hal penarikan rayuan kes tersebut,” katanya.

Sementara itu, satu lagi soalan dikemukakan Ahli Parlimen Putrajaya, Datuk Dr Mohd Radzi Md Jidin mengenai kesan kejatuhan nilai ringgit kepada proses pemulihan ekonomi negara serta pendekatan kerajaan untuk mengukuhkan nilai ringgit.

Soalan terakhir pula dikemukakan Ahli Parlimen Pendang, Datuk Awang Hashim menyentuh isu perolehan kapal tempur pesisir (LCS) oleh Kementerian Pertahanan.

“Siapakah yang bertanggungjawab terhadap kegagalan projek LCS?,” soalnya yang turut empertikai kewajaran kerajaan menubuhkan syarikat bertujuan khas (SPV) bagi mengambil alih Boustead Naval Shipyard Sdn Bhd (BNS) dengan kontrak tambahan baharu meningkat sehingga RM 11.2 bilion sedangkan bilangan kapal yang perlu disiapkan dikurangkan kepada lima sahaja.

Tahun lalu, laporan Jawatankuasa Kira-kira Wang Negara (PAC) mendedahkan kerajaan membayar RM6.083 bilion untuk lima buah kapal kepada BNS bagi projek runding terus itu namun tiada satu pun kapal diterima setakat ini.

Laporan itu turut menyenaraikan sembilan rumusan punca kepincangan keseluruhan projek bernilai RM9 bilion.


Ringgit kekal rendah berbanding dolar AS pagi ini

Ringgit dibuka mendatar berbanding dolar AS pada sesi awal urus niaga pagi ini berikutan komen daripada Rizab Persekutuan (Fed) mengenai kemungkinan kenaikan kadar di Amerika Syarikat (AS).

Jam 9 pagi, unit tempatan berada pada paras 4.6435/6470 berbanding dolar AS daripada 4.6430/6470 pada penutup semalam.

Ketua Ekonomi dan Kewangan Sosial Bank Muamalat Malaysia Bhd, Dr Mohd Afzanizam Abdul Rashid berkata Pengerusi Rizab Persekutuan AS Fed Jerome Powell terus bertegas dalam ucapannya kepada Kongres AS bahawa memerangi inflasi akan terus menjadi keutamaan, sekali gus membayangkan dua lagi kenaikan kadar tahun ini.

“Kenyataan Powell memusnahkan harapan bagi meningkatkan ekonomi yang menyaksikan penurunan harga ekuiti dan hasil bon yang lebih tinggi.

“Ini akan menguntungkan dolar AS kerana perbezaan kadar faedah memihak kepada aset AS,” katanya, lapor Bernama.

Tambahnya, tahap rintangan semerta untuk USD/MYR ialah pada pada 4.7495 manakala tahap sokongan pada 4.6257.

Sementara itu, ringgit diniagakan rendah berbanding sekumpulan mata wang utama.

Unit tempatan menyusut nilai berbanding pound Britain kepada 5.9284/9328 daripada 5.8975/9026 pada penutupan semalam, merosot berbanding yen Jepun pada 3.2728/2755 daripada 3.2716/2746 dan lemah berbanding euro menjadi 5.1018/1057 daripada 5.0678/0722 sebelumnya.

Begitu juga berbanding mata wang Asean yang lain, ringgit diniagakan lemah.

Nilai ringgit turun berbanding baht Thai kepada 13.3361/3523 daripada penutupan semalam 13.3194/3381 dan lemah berbanding dolar Singapura kepada 3.4635/4666 berbanding 3.4546/4578 sebelumnya.

Ringgit susut berbanding peso Filipina kepada 8.35/8.36 daripada 8.34/8.35 pada Rabu tetapi tidak berubah berbanding rupiah Indonesia pada 310.4/301.9


Kes di 9 negeri naik, Selangor tertinggi

Sembilan negeri hari ini merekodkan peningkatan jumlah jangkitan baharu Covid-19 berbanding lapan yang dilaporkan semalam, dengan Selangor kembali mencatat kes tertinggi.

Berdasarkan jumlah kes yang dikeluarkan Jabatan Kesihatan Negeri-Negeri, dalam tempoh 24 jam sehingga 12 tengah hari tadi Selangor merekodkan 1,449 jangkitan baharu berbanding 1,302 yang dicatat semalam, menjadikan keseluruhan kes di negeri itu melonjak kepada 692,408 kes.

Sarawak kembali merekodkan jangkitan baharu empat angka apabila mencatat 1,165 kes baharu, berbanding 834 semalam.

Jumlah baharu itu menjadikan keseluruhan kes positif di negeri berkenaan naik kepada 226,253 kes.

Sabah juga merekodkan peningkatan jangkitan baharu hari ini apabila mencatat 751 kes berbanding 707 semalam, diikuti Johor (703 kes baharu, 665 semalam).

Sementara itu, Terengganu pula merekodkan 499 kes baharu hari ini berbanding 420 semalam; Pulau Pinang (474 hari ini, 406 semalam); Perak (405 hari ini, 336 semalam); Kuala Lumpur (309 hari ini, 253 semalam); dan Negeri Sembilan (167 hari ini, 138 semalam).

Sementara itu, jumlah kes yang direkodkan di pulau peranginan Langkawi yang mula dibuka semula kepada pelancong pada 26 September lalu, turun daripada 30 kes semalam kepada 29 kes hari ini.

Bagaimanapun, dua mukim iaitu pusat pentadbiran daerah, Kuah, mencatat peningkatan apabila merekodkan 15 kes baharu berbanding sembilan semalam, dan Ulu Melaka (lima kes baharu, dua semalam).

Sehingga kini, sebanyak 371 kes masih aktif. Sebanyak 5,821 jangkitan Covid-19 dilaporkan di pulau itu sejak awal tahun lalu hingga hari ini, dengan 5,376 pesakit telah sembuh dan 74 kematian.

Pecahan kes mengikut mukim di Langkawi 13 Oktober 2021. – Sumber PKDLangkawi


Ditipu panggilan palsu ‘pegawai KKM’, wanita lesap RM132,000

Gara-gara panik kerana didakwa meminta ubatan berlebihan di sebuah klinik komuniti, seorang pengurus sumber manusia kerugian RM132,900 setelah menjadi mangsa penipuan sindiket Macau Scam.

Ketua Jabatan Siasatan Jenayah Komersial Kuala Lumpur ACP Mohd Mahidisham Ishak berkata wanita bekerja di syarikat swasta itu menerima panggilan daripada seorang lelaki yang menyamar sebagai pegawai Kementerian Kesihatan bertugas di Bahagian Pemeriksaan Bekalan Ubatan pada 18 April lepas, lapor Bernama.

“Mangsa diminta untuk mengesahkan sama ada pernah mengambil ubat-ubatan seperti panadol, ubat tahan sakit, ubat batuk dan ubat selesema secara berlebihan di sebuah klinik komuniti.

“Mangsa menafikan dakwaan itu namun panggilan kemudiannya disambungkan kepada seorang lelaki lain menyamar sebagai pegawai polis dan memaklumkan mangsa juga mempunyai rekod terlibat dengan jenayah pengubahan wang haram,” katanya dalam kenyataan hari ini.

Mohd Mahidisham berkata mangsa berusia 47 tahun itu juga ditakutkan sekiranya tidak mengaku kesalahan tersebut, waran tangkap akan dikeluarkan.

Katanya panik dengan ugutan itu, mangsa membuat pindahan wang sebanyak lima kali ke dalam akaun yang sama bermula 22 hingga 26 April berjumlah keseluruhan RM132,900.

Beliau berkata suspek juga meminta mangsa menunggu keputusan siasatan tersebut dan pada 30 April lepas, mangsa menerima panggilan telefon dan diminta untuk membuat bayaran tambahan.

“Merasakan dirinya tertipu, mangsa membuat laporan polis pada hari yang sama (April 30) dan suspek kini sedang dikesan. Kes disiasat di bawah Seksyen 420 Kanun Keseksaan kerana menipu,” katanya.

Beliau menasihatkan orang ramai supaya menyemak akaun bank atau nombor telefon diragui melalui laman sesawang http://ccid.rmp.gov.my/semakmule dan untuk laporan sebarang jenayah ataupun aktiviti mencurigakan supaya menghubungi hotline Polis Kuala Lumpur di talian 03-2146 0584/ 0585 atau balai polis berdekatan.


Russia nafi bunuh orang awam

Ukraine mendakwa menemukan 410 mayat di bandar berhampiran Kyiv ketika siasatan ke atas kemungkinan jenayah perang oleh Russia, tetapi beberapa saksi dikatakan trauma dengan pengalaman pahit mereka sehingga enggan bercakap, kata pendakwa raya tertinggi negara itu pada Ahad (3 April).

Selepas Russia berundur dari beberapa kawasan di sekitar Kyiv, datuk bandar di Bucha, sebuah bandar yang terletak kira-kira 37 kilometer barat laut ibu negara itu, berkata 300 penduduk dibunuh oleh tentera Russia ketika pejuang Chechnya mengawal kawasan itu.

Russia bagaimanapun menafikan dakwaan bahawa tenteranya membunuh orang awam di Bucha.

Moscow berkata tidak ada penduduk yang mengalami sebarang keganasan daripada tentera Russia dan menuduh Kyiv membuat apa yang dilemparkan sebagai provokasi yang ditularkan kepada media Barat.

Pendakwa raya Ukraine hanya dapat memasuki bandar Bucha, Irpin dan Hostomel buat pertama kali pada Ahad dan mereka memerlukan lebih banyak masa untuk menentukan tahap jenayah, kata Pendakwa Raya Iryna Venedyktova.

“Kami perlu bekerjasama dengan saksi,” kata Venedyktova. “Penduduk hari ini sangat tertekan sehingga mereka tidak dapat bercakap secara fizikal.”

Katanya 140 daripada mayat telah diperiksa setakat ini tetapi beliau akan meminta Kementerian Kesihatan menyediakan seramai mungkin pakar forensik ke hospital lapangan di wilayah Kyiv.

Presiden Ukraine Volodymyr Zelensky mendakwa ratusan penduduk awam dibunuh dan diseksa.

Menurutnya adalah jelas Barat akan mengenakan satu set sekatan baharu ke atas Russia, namun tidak mencukupi.

Menteri Dalam Negeri Denys Monastyrskiy berkata adalah jelas bahawa beratus-ratus orang awam telah terbunuh, tetapi beliau tidak mahu menyatakan dengan tepat jumlahnya, kerana usaha masih dijalankan untuk membersihkan kawasan yang ditanam dengan periuk api.

“Ramai penduduk tempatan dianggap hilang. Kami tidak dapat memberikan angka yang tepat, tetapi terdapat ramai orang,” katanya. – Agensi


20 Oktober tentukan tarikh PRU-15

Suruhanjaya Pilihan Raya (SPR) akan mengadakan mesyuarat khas bagi membincangkan dan menentukan tarikh penting bagi Pilihan Raya Umum Ke-15 (PRU15) pada 20 Oktober ini.

Setiausaha SPR, Datuk Ikmalrudin Ishak, berkata mesyuarat khas itu juga akan membincangkan dan menentukan tarikh penting bagi Pilihan Raya Kecil (PRK) Dewan Undangan Negeri (DUN) Bugaya, Sabah.

“Mesyuarat khas itu akan diadakan pada 20 Oktober ini bersamaan hari Khamis pada jam 10 pagi di Menara SPR, Putrajaya.

“Mesyuarat khas itu akan dipengerusikan Pengerusi SPR, Tan Sri Abdul Ghani Salleh, yang akan membincangkan tarikh writ pilihan raya, hari penamaan calon, hari pengundian, daftar pemilih yang akan digunakan dan lain-lain persiapan.

“Satu sidang media akan diadakan sejurus selepas mesyuarat itu,” katanya dalam kenyataan, hari ini.


Ya Allah Tajuddin berundurlah! Jangan malukan parti keramat masih jadi pengarah pilihan raya

Datuk Seri Tajuddin Abdul Rahman sepatutnya segera melepaskan jawatan Pengarah Pilihan Raya UMNO kerana disifatkan telah memalukan parti keramat Melayu itu, selain hilang kredibiliti susulan kontroversi ketika mengendalikan sidang media nahas dua tren Transit Aliran Ringan (LRT) di ibu negara pada Selasa lalu.

Penganalisis politik Universiti Kebangsaan Malaysia Prof Madya Dr Salawati Mat Basir berpandangan UMNO perlukan seorang pemimpin lain yang lebih berkualiti dan relevan untuk menjadi pengarah pilihan raya.

“Ya Allah tolonglah berundur. Imejnya telah habis (rosak), jadi bahan ‘troll’ rakyat lagi kita hendak kekalkan. Bagilah pemimpin lain. Kena pulihkan segera imej UMNO dengan cara apa sekalipun. Jangan ambil pemimpin yang sudah hilang kredibiliti,” katanya kepada Agenda Daily.

Malah beliau menyifatkan UMNO sepatutnya memecat Tajuddin sebagai pengarah pilihan raya parti itu dalam tempoh 24 jam.

“Iya beliau perlu berhenti serta-merta, sesegera mungkin,” katanya ketika menjawab soalan wartawan Agenda Daily sama ada wajar atau tidak Ahli Parlimen Pasir Salak itu meletak jawatan bagi mengelak nama baik UMNO tercemar kerana memiliki pemimpin yang memalukan parti.

Dr Salawati berkata, jika UMNO mengekalkan Tajuddin sebagai peneraju pilihan raya mereka, parti itu mungkin akan berhadapan dengan penolakan rakyat.

Beliau berkata, perwatakan dan kesombongan veteran UMNO ketika mengendalikan sidang media itu bakal memberi imej buruk kepada parti dan ia boleh dijadikan bahan propaganda pembangkang untuk menjatuhkan UMNO.

Dalam pada itu mengulas calon yang sesuai untuk mengantikan tempat Tajuddin, Salawati berkata mungkin calon yang lebih muda dan ada kewibawaan.

“Bagi pemimpin yang muda yang ada kualiti,” katanya.

Agenda Daily sebelum ini melaporkan akar umbi turut mendesak Tajuddin supaya berundur daripada menjadi pengarah pilihan raya UMNO kerana memalukan parti itu.

Majoriti tinjauan Agenda Daily dengan pemimpin akar umbi juga mendapati mereka mahu Tajuddin berundur dan parti perlu membuat keputusan dengan segera sekiranya mahu menyelamatkan UMNO daripada terus ditolak rakyat dalam pilihan raya nanti.

Baru-baru ini, Kementerian Kewangan memecat Tajuddin daripada jawatan Pengerusi Prasarana Malaysia Berhad (Prasarana) selepas tular tingkah laku tidak bersesuaian beliau dalam mengendalikan sidang media nahas dua tren LRT di ibu negara pada Selasa.

Selain tidak memakai pelitup muka, Tajuddin juga dituduh gagal dan tidak mempunyai perasaan sensitif atau empati terhadap mangsa tragedi LRT, sekali gus membuktikan beliau sama sekali tidak layak menduduki kerusi Pengerusi Prasarana.

Tajuddin dipanggil pihak polis dan disiasat kerana tidak memakai pelitup muka pada sidang media itu sebaliknya hanya memakai pelindung muka.

Media juga melaporkan beliau ditahan Suruhanjaya Pencegahan Rasuah Malaysia (SPRM) berkaitan dakwaan campur tangan dalam urusan Prasarana sehingga menimbulkan konflik kepentingan.


Menteri bidas tindakan bekas pemain badminton negara keluar kata-kata perkauman

Menteri Belia dan Sukan Hannah Yeoh mengecam sekeras-kerasnya sebarang ucapan perkauman dan pertikaian agama dibangkitkan bekas pemain pelapis Persatuan Badminton Malaysia (BAM) di media sosial baru-baru ini.

Walaupun bekas pemain tersebut telah meminta maaf, Hannah sama sekali tidak bersetuju dengan kenyataan individu yang pernah berada di bawah naungan BAM pada 2014 dan kini dilaporkan tidak menetap di Malaysia.

“Saya tidak bersetuju dengan ucapan media sosial beliau dan mengecam sekeras-kerasnya sebarang ucapan perkauman dan pertikaian agama yang dibangkitkan, walaupun beliau sudah meminta maaf.

“Saya percaya ibadat agama tidak pernah mengganggu prestasi atlet dan sukan. Ini tidak pernah menjadi satu masalah di Malaysia.

“Saya ulangi pendirian, sukan mesti bebas daripada sebarang unsur perkauman dan politik. Semua atlet negara adalah sumber inspirasi kepada masyarakat dan dinasihati berhati-hati dengan kandungan media sosial masing-masing,” katanya dalam ciapan di Twitter, hari ini.

Ciapannya itu susulan kekesalan orang ramai terhadap kenyataan rasis dibuat individu terbabit yang tular sejak dua hari lalu, selepas perkongsian video dibuat seorang pemilik akaun di Tik Tok.

Pemilik akaun memaklumkan menerusi terjemahan, individu terbabit dikenali Bong Guang Yik yang menjadi jurulatih badminton di China didakwa berkata, dalam Malaysia Open (Terbuka Malaysia) tiada pemain Malaysia ke pusingan akhir.

“Yang ini masalah pemain atau BAM. Masalah yang paling teruk ialah BAM. Saya rasa ini sebab Melayu yang jadi management (pengurusan) BAM,” katanya.

Sebelum ini, pemain hoki wanita negara, Hanis Nadiah Onn digantung daripada menyertai mana-mana aksi antarabangsa, termasuk temasya Sukan SEA Kemboja 2023, Mei ini susulan memuat naik ciapan di Twitter yang berbaur perkauman berhubung konsert artis dan komposer dari India, AR Rahman pada 28 Januari lalu.

Hanis sebelum ini mengakui memuat naik ciapan komen ‘bau best la kat dalam tu’ berserta emoji tertawa sehingga mengeluarkan air mata kepada gambar dan video keadaan konsert yang dimuat naik oleh sebuah portal berita.

Ciapan itu dibuat menyusuli komen netizen lain pada muat naik berkenaan.

Hanis menegaskan tidak mempunyai sebarang sentimen perkauman ketika memuatnaik ciapan yang sekadar jenaka dan merujuk kepada keadaan stadium dipenuhi puluhan ribu penonton.

Ekoran daripada teguran itu, Hanis memadam komen berkenaan pada 29 Januari dan membuat permohonan maaf secara terbuka menerusi laman media sosialnya ekoran kekhilafan itu.